1.  นโยบายและภาพรวมการประกอบธุรกิจ

บริษัท สาลี่ คัลเล่อร์ จำกัด (มหาชน) (“บริษัท”) ก่อตั้งขึ้นเมื่อวันที่ 13 สิงหาคม 2546
โดยเป็นการร่วมลงทุนของกลุ่มผู้บริหารและพนักงานของบริษัทซึ่งนำโดยคุณธเนศพล มงคลรัตน์
และกลุ่มบริษัท วีไอวี อินเตอร์เคม จำกัด
เนื่องจากเล็งเห็นถึงโอกาสทางธุรกิจจากการขยายตัวอย่างต่อเนื่องของความต้องการใช้ผลิตภัณฑ์พลาสติก
จึงได้ก่อตั้งบริษัท สาลี่ คัลเล่อร์จำกัด ขึ้น โดยมีทุนจดทะเบียนเริ่มต้น 40,000,000 บาท
เพื่อประกอบธุรกิจผลิตและจำหน่ายเม็ดพลาสติกผสมสีและสารเติมแต่งแบบเข้มข้น
หรือเม็ดพลาสติกมาสเตอร์แบตซ์ (Masterbatch), เม็ดพลาสติกผสมสีและสารเติมแต่งสำเร็จรูป
หรือเม็ดพลาสติกคอมพาวด์ (Compound) และสีผสมพลาสติกแบบชนิดผง (Dry Colorants)
เพื่อจำหน่ายให้ผู้ประกอบการแปรรูปผลิตภัณฑ์พลาสติกประเภทต่าง ๆ อาทิ ถุงพลาสติก,
บรรจุภัณฑ์เครื่องอุปโภคและเครื่องสำอาง, บรรจุภัณฑ์อาหาร รวมถึงชิ้นส่วนพลาสติกอื่น ๆ เช่น
เฟอร์นิเจอร์ หรือเครื่องใช้ไฟฟ้า เป็นต้น
ซึ่งผู้ประกอบการดังกล่าวจะนำผลิตภัณฑ์ของบริษัทไปใช้เป็นส่วนประกอบของวัตถุดิบในการผลิต
เพื่อทำให้ผลิตภัณฑ์พลาสติกมีสี คุณลักษณะ และคุณสมบัติตามที่ต้องการ โดยปัจจุบัน
บริษัทและบริษัทย่อยดำเนินการผลิตโดยมีโรงงาน ตั้งอยู่ที่จังหวัดสมุทรปราการ
มีกำลังการผลิตรวมประมาณ 30,000 ตันต่อปี

บริษัทมีการพัฒนาผลิตภัณฑ์อย่างต่อเนื่อง
โดยมีเป้าหมายสู่การเป็นผู้นำด้านวัตถุดิบสำหรับผลิตภัณฑ์พลาสติกทุกประเภท ภายใต้แนวคิด
“Solution Provider” สำหรับผู้ประกอบการในอุตสาหกรรมพลาสติก ในวันที่ 31 ตุลาคม 2548
บริษัทได้ขยายการทำธุรกิจโดยการร่วมลงทุนกับบริษัท เนเชอรัลเคมิคอล จำกัด
ซึ่งเป็นผู้จัดจำหน่ายเม็ดพลาสติกและสารเติมแต่งต่าง ๆ เพื่อก่อตั้งบริษัท โพลีเมอร์ริท เอเชีย
จำกัด ขึ้นในสัดส่วนการถือหุ้นร้อยละ 30 : 70 ของทุนจดทะเบียน 15 ล้านบาท
เพื่อผลิตมาสเตอร์แบตซ์ประเภทฟิลเล่อร์ (Filler Masterbatch)
ในระดับชั้นความละเอียดพิเศษ (Special Grade) โดยมีกำลังการผลิตประมาณ 5,000 ตันต่อปี
ซึ่งก่อนการร่วมลงทุนดังกล่าว
บริษัทได้มีการผลิตและจำหน่ายมาสเตอร์แบตซ์ประเภทฟิลเล่อร์ในระดับชั้นความละเอียดแบบมาตรฐาน
(Standard Grade) ดังนั้น การร่วมลงทุนในบริษัท โพลีเมอร์ริทเอเชีย จำกัด
จึงส่งผลให้บริษัทสามารถขยายธุรกิจมาสเตอร์แบตซ์ประเภทฟิลเล่อร์
เนื่องจากมีความหลากหลายของระดับชั้นความละเอียดให้ลูกค้าเลือกใช้ได้มากขึ้น
และสามารถเข้าถึงฐานลูกค้ากลุ่มใหม่ได้เพิ่มขึ้น

ต่อมา เมื่อวันที่ 30 มิถุนายน 2551 บริษัทได้ลงทุนซื้อหุ้นสามัญของบริษัท โพลีเมอร์ริท เอเชีย
จำกัด จากบริษัท เนเชอรัลเคมิคอล จำกัด เพิ่มอีกเป็นจำนวน 1,049,998 หุ้น
มูลค่าที่ตราไว้หุ้นละ 10.00 บาท โดยชำระค่าหุ้นเป็นเงินสดในราคารวม 15.25 ล้านบาท
ซึ่งราคาดังกล่าวคำนวณโดยวิธีมูลค่าตามบัญชีปรับปรุง

(Adjusted Book Value)
โดยบริษัทนำเงินที่ได้จากการออกหุ้นสามัญเพิ่มทุนมาชำระค่าหุ้นดังกล่าว ส่งผลให้บริษัทถือหุ้นในบริษัท
โพลีเมอร์ริท เอเชีย จำกัด ในสัดส่วนร้อยละ 99.99 ของทุนจดทะเบียน
โดยมีวัตถุประสงค์เพื่อเป็นการขยายกำลังการผลิตเนื่องจากบริษัทมีการเติบโตของยอดขายอย่างต่อเนื่องส่งผลให้กำลังการผลิตของบริษัทไม่เพียงพอต่อความต้องการของลูกค้าในบางช่วงเวลา
และเพื่อเป็นการเพิ่มประสิทธิภาพในการจัดสรรกำลังการผลิตของบริษัท โดยหลังจากที่ บริษัท
โพลีเมอร์ริท เอเชีย จำกัด มีฐานะเป็นบริษัทย่อยแล้ว
บริษัทได้แยกสายการผลิตมาสเตอร์แบตซ์ประเภทฟิลเล่อร์ไปไว้ที่ บริษัท โพลีเมอร์ริท เอเชีย จำกัด
ทั้งหมด
ส่งผลให้สามารถประหยัดเวลาในการล้างหรือปรับเครื่องจักรเพื่อใช้ผลิตมาสเตอร์แบตซ์ประเภทฟิลเล่อร์
หลังจากใช้เครื่องจักรในการผลิตมาสเตอร์แบตซ์ประเภทอื่น นอกจากนี้
ยังเป็นการลดความซ้ำซ้อนในการทำธุรกิจฟิลเล่อร์มาสเตอร์แบตซ์ระหว่างบริษัทและบริษัทย่อยอีกด้วย

ทั้งนี้ ในวันที่ 30 มิถุนายน 2551 เช่นเดียวกัน บริษัทได้เพิ่มทุนจดทะเบียนจาก 100.00 ล้านบาท
เป็น 115.25 ล้านบาท โดยการออกจำหน่ายหุ้นสามัญให้แก่ นายยงยุทธ ชัยพรหมประสิทธิ์
ซึ่งเป็นผู้ถือหุ้นรายใหญ่ของบริษัท เนเชอรัลเคมิคอล จำกัด เป็นจำนวน 152,500 หุ้น
มูลค่าที่ตราไว้หุ้นละ 100.00 บาท ในราคารวม 15.25 ล้านบาท
ซึ่งราคาดังกล่าวคำนวณโดยวิธีอัตราส่วนราคาต่อกำไรสุทธิต่อหุ้น (P/E Multiple Approach)
โดยบริษัทได้นำเงินที่ได้จากการเพิ่มทุนจดทะเบียนในครั้งนี้ไปจ่ายชำระค่าหุ้นของบริษัท โพลีเมอร์ริท
เอเชีย จำกัด และเดือนกันยายน 2551 เปลี่ยนชื่อจาก “บริษัท สาลี่ คัลเล่อร์ จำกัด” เป็น
“บริษัท สาลี่ คัลเล่อร์ จำกัด (มหาชน)”

บริษัทได้เข้าทำการซื้อขายในตลาดหลักทรัพย์แห่งประเทศไทย เมื่อวันที่ 14 มิถุนายน 2554
ในราคาหุ้นละ 2.89 บาท จำนวน 30,000,000 หุ้น และ เพิ่มทุนจดทะเบียน เป็น
145,250,000 ล้านบาท และเปลี่ยนแปลงมูลค่าที่ตราไว้ของหุ้นสามัญจากหุ้นละ 100.00 บาท
เป็นหุ้นละ 1.00 บาท ซึ่งทำให้จำนวนหุ้นสามัญที่จดทะเบียนไว้เพิ่มขึ้นจาก 115,250,000 หุ้น เป็น
145,250,000 หุ้น และ ดำเนินการแปรสภาพบริษัทเป็นมหาชน
เพื่อนำบริษัทเข้าจดทะเบียนในตลาดหลักทรัพย์เอ็ม เอ ไอ

ปี 2555 บริษัท โพลีเมอร์ริท เอเชีย จำกัด ได้รับบัตรส่งเสริมการลงทุนจาก BOI ทำให้ บริษัท
โพลีเมอร์ริท เอเชีย จำกัด ได้รับผลประโยชน์ทางภาษี เป็นระยะเวลา 8 ปี
และบริษัทได้ย้ายโรงงานมายัง นิคมอุตสาหกรรมบางปู 858 หมู่ 2 ซอย 1C/1
จังหวัดสุมทรปราการ เพื่อรองรับการขยายกำลังการผลิต
อีกทั้งยังปรับปรุงกระบวนการผลิตให้มีความทันสมัยยิ่งขึ้น
โดยการลงทุนเปลี่ยนเครื่องจักรจากการผลิตแบบล็อตเป็นการผลิตแบบต่อเนื่อง
เพื่อให้เกิดความสม่ำเสมอในคุณภาพสินค้าอีกทั้งยังสามารถลดแรงงานคนในการผลิตได้อีกด้วย

เดือนสิงหาคม 2555 บริษัท ได้ย้ายสถานประกอบการจากที่เดิมคือ เลขที่ 100-100 /1 หมู่ที่ 21
ซอยที่ดินไทย ถนนเทพารักษ์ ตำบลบางพลีใหญ่ อำเภอบางพลี จังหวัดสมุทรปราการ 10540 มายัง
ณ สถานประกอบการใหม่ คือ เลขที่ 858 หมู่ที่ 2 ซอย 1C/1 นิคมอุตสาหกรรมบางปู
ตำบลบางปูใหม่ อำเภอเมืองสมุทรปราการ จังหวัดสมุทรปราการ 10280

เดือนมกราคม 2556 บริษัทได้เพิ่มทุนจดทะเบียนจาก 145,250,000 บาท เป็น 193,666,667
บาท โดยการออกหุ้นสามัญเพิ่มทุนจำนวน 48,416,667 หุ้น มูลค่าที่ตราไว้หุ้นละ 1.00 บาท (
หนึ่งบาท ) ในอัตราส่วน 3 : 1 หุ้น ( หุ้นสามัญเดิม 3 หุ้น ต่อ 1 หุ้นสามัญเพิ่มทุนใหม่ )
รวมเป็น 48,416,667 บาท

ปี 2556 บริษัทได้จัดตั้งบริษัทย่อยเพิ่มอีก 2 บริษัทได้แก่ บริษัท คอมโพสิท เอเชีย จำกัด และบริษัท
โพลี โพลีเมอร์ จำกัด เพื่อสิทธิประโยชน์ทางภาษีเนื่องจากทั้งสองบริษัทได้รับบัตรส่งเสริม
โดยทั้งสองบริษัทจะประกอบกิจการผลิตเม็ดแม่สีขาวแบบเข้มข้นและสารเติมแต่งทางกายภาพในอุตสาหกรรมพลาสติก

1.1 นโยบาย วิสัยทัศน์ วัตถุประสงค์ เป้าหมาย
หรือกลยุทธ์ในการดำเนินงานของบริษัทและบริษัทย่อย

บริษัทได้นำมาตรฐานการจัดการที่เป็นสากลมาประยุกต์ใช้ในการบริหาร
เพื่อเป็นกลไกในการขับเคลื่อนกระบวนการทำงานของทุกหน่วยงาน ให้ทำหน้าที่อย่างมีประสิทธิภาพ
และก่อให้เกิดประสิทธิผลอย่างสูงสุด

วิสัยทัศน์

“เป็นผู้นำการเปลี่ยนแปลงในการเพิ่มมูลค่าให้ผลิตภัณฑ์พลาสติก
เพื่อส่งมอบคุณค่าให้กับผู้มีส่วนเกี่ยวข้อง”

วัตถุประสงค์

1.  เพิ่มมูลค่าในทุก ๆ กิจกรรมทางธุรกิจ

2.  ผู้นำการเปลี่ยนแปลง คือ หัวใจในการพัฒนาองค์กร

3.  ส่งมอบสินค้าและบริการที่มีคุณค่าให้กับลูกค้า

4.  การผสมผสานคุณสมบัติต่าง ๆ ของวัตถุดิบ เพื่อให้เกิดมูลค่าเพิ่มในสินค้า

  เป้าหมายในการดำเนินธุรกิจ

1.  สร้างความพึงพอใจให้แก่ลูกค้า ด้วยความหลากหลายของผลิตภัณฑ์คุณภาพ
    และการบริการที่ครบวงจร ภายใต้แนวคิด “Solution Provider”

2.  มุ่งเน้นการค้นคว้า
    วิจัยและพัฒนาสูตรผสมวัตถุดิบและเทคนิคการผลิตร่วมกับผู้ผลิตวัตถุดิบและลูกค้า
    เพื่อให้ได้ผลิตภัณฑ์พลาสติกที่มีคุณภาพเหมาะแก่การใช้งาน ด้วยต้นทุนที่ยอมรับได้

3.  ใช้ความสามารถและความเป็นมืออาชีพในเทคโนโลยีการผลิตฯ
    สร้างสมดุลระหว่างคุณภาพและประสิทธิภาพ เพื่อการเป็นผู้นำในอุตสาหกรรมมาสเตอร์แบตช์

  กลยุทธ์

1.  บริษัทได้มีการลงทุนด้านการวิจัยและพัฒนาอย่างต่อเนื่องเพื่อให้สามารถแข่งขันในระดับสากล
    โดยเฉพาะการพัฒนาการตรวจสอบคุณภาพ
    ซึ่งรวมถึงสารประกอบทางเคมีที่มีในผลิตภัณฑ์ของบริษัทและลูกค้าทำให้มั่นใจว่าคุณภาพของสินค้าจะมีคุณสมบัติตามที่ลูกค้าต้องการ

2.  บริษัทมุ่งเน้นการเป็น “Solution Provider”
    โดยการจัดเตรียมสินค้าที่หลากหลายเพื่อให้สามารถรองรับความต้องการใช้งานของลูกค้าที่แตกต่างกันได้อย่างครอบคลุมให้มากที่สุด

3.  บริษัทมุ่งเน้นการผลิตสินค้าและบริการที่มีคุณภาพมาตรฐานระดับสากล
    เพื่อตอบสนองความพึงพอใจและส่งเสริมขีดความสามารถในการดำเนินงานของลูกค้าให้ได้สูงสุด
    ซึ่งเป็นการสร้างความเชื่อมั่นให้แก่ลูกค้าในการเลือกใช้ผลิตภัณฑ์และบริการของบริษัทอย่างต่อเนื่อง
    โดยบริษัทได้จัดตั้งฝ่ายตรวจสอบคุณภาพ (Quality Assurance)
    ในการทำหน้าที่ควบคุมและตรวจสอบคุณภาพสินค้าในทุกขั้นตอนการผลิต
    ตั้งแต่การตรวจสอบคุณภาพวัตถุดิบ การตรวจสอบคุณภาพระหว่างการผลิต
    การตรวจสอบคุณภาพสินค้าสำเร็จรูป ก่อนการจัดส่งสินค้าให้ลูกค้า

4.  บริษัทตระหนักถึงความสำคัญของคู่ค้าและมุ่งเน้นการเติบโตอย่างยั่งยืนร่วมกัน
    บริษัทจึงใช้นโยบายการสร้างความสัมพันธ์ในระยะยาวกับคู่ค้า ซึ่งหมายความรวมถึงลูกค้า
    ผู้ค้าวัตถุดิบ ตัวแทนจำหน่ายและผู้ที่มีความสัมพันธ์ทางธุรกิจอื่น ๆ
    โดยมิได้มุ่งเน้นเพียงธุรกรรมการซื้อขายสินค้ากันเท่านั้น
    บริษัทยังมีการสร้างความสัมพันธ์กับคู่ค้าโดยการจัดกิจกรรมร่วมกัน เช่น
    การฝึกอบรมด้านเทคนิค
    หรือร่วมกันกับคู่ค้าในการวิจัยและพัฒนาทั้งในด้านการเพิ่มประสิทธิภาพการผลิต
    การลดต้นทุนและการพัฒนาสินค้าใหม่

5.  บริษัทให้ความสำคัญต่อการให้บริการลูกค้าและมุ่งเน้นให้ลูกค้าของบริษัทได้รับความพอใจสูงสุด
    โดยบริษัทได้จัดให้มีระบบการตรวจสอบทบทวนข้อกำหนดของสินค้าให้ได้คุณภาพมาตรฐานตามที่ตกลงและสามารถส่งมอบได้ตรงตามกำหนดที่ลูกค้าต้องการ
    และจัดให้มีทีมงานสำหรับให้คำแนะนำแก่ลูกค้าในการใช้สินค้าของบริษัทเป็นบริการต่อเนื่องหลังการขาย
    นอกจากนี้
    บริษัทยังมีนโยบายให้พนักงานทำการสื่อสารกับลูกค้าทั้งทางตรงและทางอ้อมอย่างสม่ำเสมอ
    ทั้งในเรื่องของข้อมูลผลิตภัณฑ์ ข้อสงสัย ข้อตกลง ความต้องการแก้ไขเปลี่ยนแปลงต่าง ๆ
    และข้อร้องเรียนจากลูกค้า
    เพื่อนำมาใช้เป็นข้อมูลในการปรับปรุงการให้บริการให้สามารถสร้างความพอใจสูงสุดให้แก่ลูกค้าของบริษัท

6.  เพิ่มเครื่องจักรที่มีขนาดใหญ่และทันสมัย เพื่อให้สามารถรองรับการผลิตสินค้าที่มีจำนวนมากขึ้น
    และสนองตอบต่อความต้องการของลูกค้าได้ในวงกว้างมากขึ้น

1.2 การเปลี่ยนแปลงและพัฒนาการที่สำคัญ

ในช่วง 3 ปีที่ผ่านมา บริษัทฯ มีการเปลี่ยนแปลงและพัฒนาการที่สำคัญ ดังนี้

ปี 2554

  มิถุนายน - บริษัทได้เข้าทำการซื้อขายในตลาดหลักทรัพย์แห่งประเทศไทย เมื่อวันที่ 14 มิถุนายน
  2554 ในราคาหุ้นละ 2.89 บาท

ปี 2555

  เมษายน - บริษัท โพลีเมอร์ริท เอเชีย จำกัด (บริษัทย่อย) ประกอบธุรกิจประเภทผลิต
  Compounded Plastic และ Masterbatch เพื่อขายในประเทศ และส่งออกไปต่างประเทศ
  ได้รับการส่งเสริมการลงทุน จาก สำนักงานคณะกรรมการส่งเสริมการลงทุน ( BOI ) เมื่อวันที่
  27 เมษายน 2555

สิงหาคม - บริษัท ได้ย้ายสถานประกอบการจากที่เดิม คือ เลขที่ 100-100 /1 หมู่ที่ 21
ซอยที่ดินไทย ถนนเทพารักษ์ ตำบลบางพลีใหญ่ อำเภอบางพลี จังหวัด

สมุทรปราการ 10540 มายัง ณ สถานประกอบการใหม่ คือ เลขที่ 858 หมู่ที่ 2

ซอย 1C/1 นิคมอุตสาหกรรมบางปู ตำบลบางปูใหม่ อำเภอเมือง

สมุทรปราการ จังหวัดสมุทรปราการ 10280

ปี 2556

  มกราคม - บริษัทได้เพิ่มเครื่องจักร และความสามารถในการผลิตเป็น 46,000 ตันต่อปี
  จากแผนการเพิ่มกำลังผลิตรวม 60,000 ตันต่อปี ณ โรงงานแห่งใหม่

  พฤษภาคม - บริษัทได้เพิ่มทุนจดทะเบียนจาก 193,666,667 บาท เป็น 257,083,334 บาท
  เพื่อรองรับการใช้สิทธิของผู้ถือหุ้นใบสำคัญแสดงสิทธิที่จะซื้อหุ้นสามัญของบริษัทครั้งที่ 1 จำนวน
  48,416,667 หุ้น
  และการใช้สิทธิของกรรมการและพนักงานของบริษัทที่จะซื้อหุ้นสามัญของบริษัทครั้งที่ 1 จำนวน
  15,000,000 หุ้น

-   บริษัทได้ซื้อหุ้นสามัญและเพิ่มทุนจดทะเบียนในบริษัท คอมโพสิท เอเชีย จำกัด และบริษัท โพลี
    โพลีเมอร์ จำกัด โดยจ่ายชำระค่าหุ้นเพิ่มทุนร้อยละ 25 หรือคิดเป็นจำนวนเงินบริษัทละ
    3,750,000 บาท

1.3 โครงสร้างการถือหุ้นของกลุ่มบริษัท

1.3.1 บริษัทมีนโยบายแบ่งการดำเนินงานของกลุ่มบริษัท ดังนี้

  - การผลิตมาสเตอร์แบตซ์ประเภทฟิลเล่อร์ และมาสเตอร์แบตซ์หรือเม็ดพลาสติกแบบเข้มข้นสีดำ
  : ดำเนินการโดยบริษัท โพลีเมอร์ริท เอเชีย จำกัด

  - การผลิตมาสเตอร์แบตซ์สีขาว และสีอื่น ๆ : ดำเนินการโดยบริษัท สาลี่ คัลเล่อร์ จำกัด
  (มหาชน)

[] 1.3.2 แผนภาพโครงสร้างการถือหุ้นของกลุ่มบริษัท

[]

[]

[]

[]

ข้อมูลของบริษัทย่อย บริษัทร่วม และบริษัทที่เกี่ยวข้อง

1.  บริษัท สาลี่อุตสาหกรรม จำกัด (มหาชน) ถือหุ้นในบริษัทฯ ร้อยละ 8.83

  ประเภทกิจการ : รับจ้างผลิตชิ้นส่วนพลาสติก ประเภทอิเล็กทรอนิกส์และเครื่องใช้ไฟฟ้า

  ที่ตั้งบริษัท : 18 หมู่ 10 ตำบลคลองสี่ อำเภอคลองหลวง จังหวัดปทุมธานี

2.  บริษัท วีไอวี อินเตอร์เคม จำกัด ถือหุ้นในบริษัทฯ ร้อยละ 17.67

ประเภทกิจการ : จัดจำหน่ายเคมีภัณฑ์

ที่ตั้งบริษัท : 22 ซอยสุขมวิท 42 แขวงพระโขนง เขตคลองเตย กรุงเทพมหานคร

3.  บริษัท โพลีเมอร์ริท เอเชียจำกัด บริษัทถือหุ้นร้อยละ 100

ประเภทกิจการ : ผลิตและจำหน่ายเม็ดสีพลาสติก

ที่ตั้งบริษัท : 858 หมู่ 2 ซอย 1C/1 นิคมอุตสาหกรรมบางปู ตำบลบางปูใหม่

  อำเภอเมืองสมุทรปราการ จังหวัดสมุทรปราการ

4.  บริษัท คอมโพสิท เอเชีย จำกัด บริษัทถือหุ้นร้อยละ 100 (ยังไม่เปิดดำเนินการ)

ประเภทกิจการ : ผลิตและจำหน่ายเม็ดสีพลาสติก

ที่ตั้งบริษัท : 858 หมู่ 2 ซอย 1C/1 นิคมอุตสาหกรรมบางปู ตำบลบางปูใหม่

  อำเภอเมืองสมุทรปราการ จังหวัดสมุทรปราการ

5.  บริษัท โพลี โพลีเมอร์ จำกัด บริษัทถือหุ้นร้อยละ 100 (ยังไม่เปิดดำเนินการ)

  ประเภทกิจการ : ผลิตและจำหน่ายเม็ดสีพลาสติก

ที่ตั้งบริษัท : 858 หมู่ 2 ซอย 1C/1 นิคมอุตสาหกรรมบางปู ตำบลบางปูใหม่

  อำเภอเมืองสมุทรปราการ จังหวัดสมุทรปราการ

1.4 ความสัมพันธ์กับกลุ่มธุรกิจของผู้ถือหุ้นรายใหญ่

บริษัทมีผู้ถือหุ้นรายใหญ่ ตามสมุดทะเบียน ณ วันที่ 19 ธันวาคม 2556 ดังนี้

  ------- ------------------------------ ----------------- ------------------
  ลำดับที่   ชื่อ-สกุล                         จำนวนหุ้น           %ของจำนวนหุ้นทั้งหมด

  1       บริษัท วี ไอ วี อินเตอร์เคม จำกัด     34,216,425        17.668

  2       นายศศิศ มนต์เสรีนุสรณ์              17,400,000        8.985

  3       บริษัท สาลี่ อุตสาหกรรม จำกัด        17,103,211        8.831
          (มหาชน)                                          

  4       นายจิตต์ ศรีวรรณวิทย์               9,106,600         4.702

  5       น.ส.วรินทร์เพ็ญ ทองวานิช           8,658,000         4.471

  6       น.ส.กันย์วดี จิวะพรทิพย์             7,565,894         3.907

  7       นางวรุณวรรณ อินทรทัต              7,557,000         3.902

  8       นายชูศักดิ์ เตชะสันติสุข              6,000,000         3.098

  9       นายวัชรชัย มงคลรัตน์               4,500,000         2.324

  ลำดับที่   ชื่อ-สกุล                         จำนวนหุ้น           %ของจำนวนหุ้นทั้งหมด

  10      น.ส.ศรัญธินี มงคลรัตน์              4,500,000         2.324

  11      นายนิพนธ์ มโนมยางกูร              4,000,000         2.065

  12      นางเสริมสุข ธรรมศุภพงษ์            3,011,044         1.555

  13      นางภัทริน มงคลรัตน์                3,000,000         1.549

  14      นายขวัญชัย ณัฏฐ์เศรษฐ์              2,719,649         1.404

  15      นางมาลี เตชานุกร                 2,600,000         1.343

  16      นางกัลยา ตั้งตรงศักดิ์               2,569,500         1.327

  17      นายธเนศพล มงคลรัตน์              2,332,100         1.204

  18      นายไพบูลย์ ตั้งตรงศักดิ์              2,064,000         1.066

  19      น.ส.เสาวนิตย์ สิริกรกาญจน์          2,052,983         1.06

  20      นายประกิต อัศวกาญจน์              2,000,060         1.033

  21      นายรชต ไล้บางยาง                1,806,790         0.933

  22      นายเอกวุฒิ ชื่นชม                  1,720,000         0.888

  23      นายพุฒิพงษ์ เจริญศรี                1,600,000         0.826

  24      บริษัท ไทยเอ็นวีดีอาร์ จำกัด          1,460,129         0.754

  25      นายนิรันดร์ อิสสระนุวัฒนกุล           1,067,553         0.551

  26      นายณโชต กรธนบูรณ์                1,035,233         0.535

  27      นายกฤษณ์ ผิวอ่อน                  1,029,600         0.532

  28      นายนาวี อัศวดารากร               1,017,000         0.525

          ยอดรวม                         153,692,771       79.362
  ------- ------------------------------ ----------------- ------------------

2. ลักษณะการประกอบธุรกิจของบริษัท

บริษัทได้ถูกก่อตั้งขึ้นเพื่อทำหน้าที่เป็น “Solution Provider”
ให้แก่ผู้ผลิตผลิตภัณฑ์พลาสติก(Molders/Converters)
ในการวิเคราะห์สูตรผสมและจัดเตรียมวัตถุดิบในรูปแบบของมาสเตอร์แบตซ์และคอมพาวด์
และจัดเตรียมสีผสมพลาสติกชนิดผงเพื่อให้ลูกค้านำไปใช้ในการผลิตผลิตภัณฑ์พลาสติก
รวมถึงการให้บริการในการวิเคราะห์และแนะนำกระบวนการแก้ไขปัญหาและอุปสรรค
ในการใช้งานที่เกี่ยวข้องกับผลิตภัณฑ์พลาสติกทุกประเภท

ปัจจุบัน บริษัทและบริษัทย่อยมีกำลังการผลิตรวมประมาณ 45,000 ตันต่อปี
โดยเน้นการผลิตในรูปแบบของมาสเตอร์แบตซ์ประเภทต่าง ๆ ซึ่งแบ่งออกได้เป็น
มาสเตอร์แบตซ์ประเภทสีขาวและสีดำ, มาสเตอร์แบตซ์ประเภทสี,
มาสเตอร์แบตซ์ประเภทสารเติมแต่ง และมาสเตอร์แบตซ์ประเภทฟิลเล่อร์
โดยผู้ผลิตผลิตภัณฑ์พลาสติกสามารถนำมาสเตอร์แบตซ์ของบริษัทซึ่งเป็นเสมือนวัตถุดิบแบบเข้มข้นไปผสมกับเม็ดพลาสติกตามสัดส่วนที่กำหนดเพื่อใช้ในการผลิตสินค้าที่มีคุณลักษณะและคุณสมบัติต่าง
ๆ ตรงตามที่ลูกค้าของตนต้องการภายใต้ต้นทุนที่ยอมรับได้

ซึ่งนอกจากจะเป็นการอำนวยความสะดวกเนื่องจากช่วยลดขั้นตอนจากการเตรียมวัตถุดิบหลายประเภทแล้ว
ยังช่วยประหยัดต้นทุนจากการวิจัยและพัฒนาอีกด้วย
เนื่องจากวัตถุดิบแต่ละกลุ่มนั้นสามารถแบ่งเป็นประเภทย่อย ๆ ที่มีคุณสมบัติแตกต่างกันเป็นจำนวนมาก
ดังนั้น
ในการคำนวณชนิดและปริมาณของวัตถุดิบแต่ละประเภทที่จะใช้ในการผลิตจึงต้องอาศัยความรู้ความชำนาญอย่างสูงเพื่อที่จะสร้างสูตรผสมเพื่อให้ได้สินค้าที่มีคุณลักษณะ
และคุณสมบัติต่าง ๆ ตามที่ต้องการ

เดิมบริษัทมีสายการผลิตสำหรับผลิตคอมพาวด์ และมาสเตอร์แบตซ์ประเภทต่าง ๆ คือ
มาสเตอร์แบตซ์ประเภทสีขาวและสีดำ, มาสเตอร์แบตซ์ประเภทสี,
มาสเตอร์แบตซ์ประเภทสารเติมแต่ง และมาสเตอร์แบตซ์ประเภทฟิลเล่อร์
โดยเป็นฟิลเล่อร์ในระดับชั้นความละเอียดแบบมาตรฐาน (Standard Grade)
ซึ่งมักใช้สำหรับผลิตภัณฑ์พลาสติกที่ไม่ต้องการความเรียบหรือความบางของผิวสัมผัสมากนัก เช่น
ถุงสรรพสินค้าที่มีความหนามากกว่า 0.015 มิลลิเมตร หรือชิ้นส่วนพลาสติกต่าง ๆ
ซึ่งฟิลเล่อร์ในระดับชั้นความละเอียดแบบมาตรฐานนี้ หากนำไปรีดเป็นแผ่นบางจะให้ผิวสัมผัสที่ขรุขระ
และบริษัทได้ลงทุนในบริษัท โพลีเมอร์ริทเอเชีย จำกัด
เพื่อดำเนินการผลิตฟิลเล่อร์ในระดับชั้นความละเอียดพิเศษ (Special Grade)
ซึ่งสามารถใช้งานได้ในปริมาณสูงมากกว่าปกติ (High Loading)
จึงเป็นการช่วยลดต้นทุนได้มากขึ้น
โดยเน้นการเจาะกลุ่มลูกค้าที่ยังไม่เคยใช้มาสเตอร์แบตซ์ประเภทฟิลเล่อร์มาก่อน
และกลุ่มลูกค้าที่ผลิตผลิตภัณฑ์พลาสติกที่ต้องการความเรียบหรือความบางของผิวสัมผัสมากกว่าการใช้ฟิลเล่อร์ในชั้นความละเอียดแบบมาตรฐาน
เช่น ถุงสรรพสินค้าที่มีความหนาต่ำกว่า 0.015 มิลลิเมตร, ถุงใส่ผักและผลไม้ในห้างสรรพสินค้า
หรือแผ่นฟิล์มสำหรับบรรจุภัณฑ์ประเภทซอง เป็นต้น

ต่อมา ภายหลังจากที่บริษัทได้เข้าลงทุนในบริษัท โพลีเมอร์ริทเอเชีย จำกัด เพิ่มจากสัดส่วนร้อยละ
30 เป็นร้อยละ 99.99 ของทุนจดทะเบียน ในปี2554
บริษัทได้มีการปรับเปลี่ยนนโยบายการผลิตโดยให้บริษัทย่อยเป็นผู้ทำการผลิตมาสเตอร์แบตซ์ประเภทฟิลเล่อร์
และมาสเตอร์แบตซ์ประเภทสีดำ อีกทั้งดำเนินการขออนุมัติการส่งเสริมจาก BOI
และได้รับบัตรส่งเสริมในปี 2555 ดังนั้น
กำลังการผลิตของบริษัทในปัจจุบันจึงมีไว้สำหรับผลิตมาสเตอร์แบตซ์ประเภทสีขาว,
มาสเตอร์แบตซ์ประเภทสีต่างๆ และมาสเตอร์แบตซ์ประเภทสารเติมแต่ง
รวมถึงคอมพาวด์ประเภทต่าง ๆ

บริษัท สาลี่ คัลเล่อร์ จำกัด (มหาชน)
เป็นหนึ่งในผู้นำด้านการผลิตวัตถุดิบสำหรับผลิตภัณฑ์พลาสติกในรูปแบบของเม็ดพลาสติกผสมสีและสารเติมแต่งแบบเข้มข้นหรือเม็ดพลาสติกมาสเตอร์แบตซ์
(Masterbatch), เม็ดพลาสติกผสมสีและสารเติมแต่งแบบสำเร็จรูปหรือเม็ดพลาสติกคอมพาวด์
(Compound) และสีผสมพลาสติกแบบชนิดผง (Dry Colorants)
เพื่อจำหน่ายให้ผู้ประกอบการแปรรูปผลิตภัณฑ์พลาสติกประเภทต่าง ๆ อาทิ ถุงพลาสติก,
บรรจุภัณฑ์เครื่องอุปโภคและเครื่องสำอาง, บรรจุภัณฑ์อาหาร รวมถึงชิ้นส่วนพลาสติกอื่น ๆ เช่น
เฟอร์นิเจอร์ หรือเครื่องใช้ไฟฟ้า เป็นต้น
ซึ่งผู้ประกอบการดังกล่าวจะนำผลิตภัณฑ์ของบริษัทไปใช้เป็นส่วนประกอบของวัตถุดิบในการผลิต
เพื่อนำไปแปรรูปเป็นผลิตภัณฑ์พลาสติกและจำหน่ายให้แก่เจ้าของตราสินค้าหรือผู้ที่นำไปใช้งานขั้นต่อไป

  2.1 ลักษณะผลิตภัณฑ์ของบริษัทมีดังต่อไปนี้

  2.1.1. เม็ดพลาสติกผสมสีและสารเติมแต่งแบบเข้มข้นหรือเม็ดพลาสติกมาสเตอร์แบตซ์

(Masterbatch) เม็ดพลาสติกมาสเตอร์แบตซ์เกิดจากการกระบวนการนำเม็ดพลาสติกมาผสมกับสี
(Colorant) หรือสารเติมแต่ง (Additive) หรือฟิลเล่อร์ (Filler)
ซึ่งผ่านการวิเคราะห์และคำนวณสัดส่วนที่เหมาะสม
นำมาผ่านกระบวนการหลอมและรีดเป็นเส้นพลาสติก จากนั้นจึงตัดเป็นชิ้นเล็ก ๆ
ทำเป็นเม็ดมาสเตอร์แบตซ์ที่มีคุณสมบัติต่าง ๆ ตามที่ลูกค้าต้องการ ทั้งในเรื่องของสี คุณลักษณะ
และคุณสมบัติ
ซึ่งในการใช้งานลูกค้าจะต้องนำมาสเตอร์แบตซ์ไปผสมกับเม็ดพลาสติกตามสัดส่วนที่กำหนดก่อนแล้วจึงนำไปใช้ในกระบวนการแปรรูปผลิตภัณฑ์พลาสติกด้วยกรรมวิธีต่างๆ
เช่น การอัดเป่าฟิล์ม (Extrusion Blow Film), การรีดเข้าแม่แบบ (Extrusion),
การเป่าเข้าแม่พิมพ์ (Blow Molding) และการฉีดเข้าแม่พิมพ์ (Injection Molding) เป็นต้น

ปัจจุบัน มาสเตอร์แบตซ์ที่บริษัทผลิตและจำหน่ายสามารถแบ่งออกเป็นกลุ่มได้ดังนี้

1)  มาสเตอร์แบตซ์ประเภทสีขาวและสีดำ (White Masterbatch and Black
    Masterbatch)

มาสเตอร์แบตซ์ประเภทสีขาวและสีดำ หรือเม็ดพลาสติกสีขาวและสีดำแบบเข้มข้น
ใช้เพื่อให้สีขาวและสีดำในผลิตภัณฑ์พลาสติก
กระบวนการผลิตมาสเตอร์แบตซ์ประเภทนี้เกิดจากการนำเม็ดพลาสติกผสมกับไทเทเนียมไดออกไซด์หรือคาร์บอนแบล็ก
ซึ่งเป็นองค์ประกอบที่ทำให้เกิดสีขาวหรือสีดำตามลำดับ โดยอาจมีการเพิ่มสารเติมแต่งเล็กน้อย
เพื่อช่วยเพิ่มคุณสมบัติบางอย่างให้แก่เม็ดพลาสติก ในปี 2556
บริษัทมีรายได้จากการจำหน่ายมาสเตอร์แบตซ์ประเภทสีขาวและสีดำ เท่ากับ 234.45 ล้านบาท
หรือคิดเป็นสัดส่วนร้อยละ 31 ของรายได้จากการขายของบริษัท

2)  มาสเตอร์แบตซ์ประเภทสี (Colour Masterbatch)

มาสเตอร์แบตซ์ประเภทสี หรือเม็ดพลาสติกสีแบบเข้มข้น ใช้เพื่อทำให้ผลิตภัณฑ์พลาสติกมีสีต่าง ๆ
ตามต้องการ กระบวนการผลิตมาสเตอร์แบตซ์ประเภทนี้เกิดจากการนำเม็ดพลาสติกผสมกับสี
(Colourant) ในโทนสีต่าง ๆ เช่น แดง, เหลือง, เขียว, ชมพู, ฟ้า, ส้ม, เงิน, ทอง, มุก,
แดงมุก, เหลืองทอง, สีสะท้อนแสง, สีเปล่งแสง เป็นต้น และอาจมีการเพิ่มสารเติมแต่งเล็กน้อย
เพื่อช่วยเพิ่มคุณสมบัติบางอย่างให้แก่เม็ดพลาสติกเช่นเดียวกับมาสเตอร์แบตซ์ประเภทสีขาวและสีดำ
ปัจจุบันโทนสีต่าง ๆ ในปี 2556 บริษัทมีรายได้จากการจำหน่ายมาสเตอร์แบตซ์ประเภทสี เท่ากับ
133.35 ล้านบาท หรือคิดเป็นสัดส่วนร้อยละ 17 ของรายได้จากการขายของบริษัท

3)  มาสเตอร์แบตซ์ประเภทสารเติมแต่ง (Additive Masterbatch)

มาสเตอร์แบตซ์ประเภทสารเติมแต่ง ใช้เพื่อทำให้ผลิตภัณฑ์พลาสติกมีคุณสมบัติต่าง ๆ ตามที่ต้องการ
เช่น ป้องกันแบคทีเรีย, ทนต่อแสงอาทิตย์และความร้อน, ลดการเกาะของไอน้ำ,
ลดไฟฟ้าสถิตย์ที่บรรจุภัณฑ์เพื่อลดการเกาะของฝุ่น หรือลดความลื่นของพื้นผิวสัมผัส เป็นต้น
กระบวนการผลิตมาสเตอร์แบตซ์ประเภทนี้เกิดจากการนำเม็ดพลาสติกผสมกับสารเติมแต่ง
(Additive) ต่าง ๆ
แล้วผ่านกรรมวิธีผลิตเป็นมาสเตอร์แบตซ์เช่นเดียวกับมาสเตอร์แบตซ์ประเภทอื่น
ซึ่งโดยทั่วไปมาสเตอร์แบตซ์ประเภทสารเติมแต่งจะไม่ใส่สีเป็นส่วนประกอบ
เนื่องจากวัตถุประสงค์การใช้งานคือการทำให้ผลิตภัณฑ์พลาสติกมีคุณสมบัติทางเคมีตามที่ต้องการในปี
2556 บริษัทมีรายได้จากการจำหน่ายมาสเตอร์แบตซ์ประเภทสารเติมแต่ง เท่ากับ 37.82 ล้านบาท
หรือคิดเป็นสัดส่วนร้อยละ 5 ของรายได้จากการขายของบริษัท

4)  มาสเตอร์แบตซ์ประเภทฟิลเล่อร์ (Filler Masterbatch)

มาสเตอร์แบตซ์ประเภทฟิลเล่อร์
ใช้เพื่อเป็นวัสดุทดแทนเม็ดพลาสติกที่ใช้เป็นเนื้อพลาสติกในการแปรรูปผลิตภัณฑ์พลาสติก
โดยที่ผลิตภัณฑ์พลาสติกที่ได้ยังคงมีคุณสมบัติตามที่ต้องการ
กระบวนการผลิตมาสเตอร์แบตซ์ประเภทฟิลเล่อร์เกิดจากการนำเม็ดพลาสติกผสมกับ
ฟิลเล่อร์ประเภทต่าง ๆ เช่น แคลเซียมคาร์บอเนต, ทัลคัม หรือแบเรียม เป็นต้น
นำมาผ่านกระบวนการหลอมและตัดเป็นเม็ดมาสเตอร์แบตซ์
ซึ่งฟิลเล่อร์ที่ใส่ลงไปนี้จะทำหน้าที่เสมือนวัสดุทดแทนเม็ดพลาสติก
ส่งผลให้ปริมาณเม็ดพลาสติกที่ใช้เป็นเนื้อพลาสติกของผลิตภัณฑ์พลาสติกลดลง
ซึ่งเป็นการช่วยประหยัดต้นทุนการผลิตเนื่องจากมีฟิลเล่อร์มีราคาถูกกว่าเม็ดพลาสติก นอกจากนี้
มาสเตอร์แบตซ์ประเภทฟิลเล่อร์ยังถูกนำไปใช้เพื่อเสริมความแข็งแรงให้กับผลิตภัณฑ์พลาสติก
และเพื่อวัตถุประสงค์ทางสิ่งแวดล้อมอีกด้วย
เนื่องจากการใช้ฟิลเล่อร์ซึ่งเป็นสารธรรมชาติเป็นการช่วยลดปริมาณการใช้เม็ดพลาสติกซึ่งย่อยสลายได้ยาก
ปัจจุบันมาสเตอร์แบตซ์ประเภทฟิลเล่อร์ของบริษัทจะดำเนินการผลิตโดยบริษัทย่อย
โดยมาสเตอร์แบตซ์ของบริษัทสามารถแบ่งออกตามระดับชั้นความละเอียดที่แตกต่างกันหลายระดับ
เพื่อรองรับความต้องการใช้งานที่แตกต่างกันของลูกค้า ซึ่งระดับความละเอียดยิ่งมาก
ความเรียบเนียนของผิวเนื้อพลาสติกยิ่งสูง และยิ่งใช้ฟิลเล่อร์เป็นส่วนผสมในปริมาณมาก
ยิ่งทำให้ผลิตภัณฑ์พลาสติกมีความแข็งและย่อยสลายได้ง่ายขึ้น ในปี 2556
บริษัทมีรายได้จากการจำหน่ายมาสเตอร์แบตซ์ประเภทสารฟิลเล่อร์เท่ากับ 266.22 ล้านบาท
หรือคิดเป็นสัดส่วนร้อยละ 35 ของรายได้จากการขายของบริษัท

การใช้วัตถุดิบในรูปของมาสเตอร์แบตซ์หรือเม็ดพลาสติกแบบเข้มข้นในการผลิตนั้น
เป็นการอำนวยความสะดวกให้แก่ผู้ประกอบการแปรรูปผลิตภัณฑ์พลาสติกในการผลิต
เนื่องจากช่วยประหยัดเวลาและต้นทุนในการค้นคว้าวิจัยสูตรหรือส่วนผสมของวัตถุดิบที่จะนำมาใช้ในกระบวนการผลิต
ซึ่งวัตถุดิบในการผลิตผลิตภัณฑ์พลาสติกนั้นมีอยู่มากมายหลายประเภท
การเลือกประเภทวัตถุดิบและการคำนวณสัดส่วนการใช้วัตถุดิบประเภทต่าง ๆ นั้น
ต้องอาศัยความรู้ความเข้าใจในคุณสมบัติ หน้าที่
และปริมาณที่เหมาะสมของเม็ดพลาสติกและสารเคมีประเภทต่าง ๆ เป็นอย่างดี
เพื่อที่จะทำให้สูตรผสมวัตถุดิบที่ได้นั้น
สามารถนำไปใช้ผลิตเป็นผลิตภัณฑ์พลาสติกที่มีคุณสมบัติตามที่ต้องการ
และสอดคล้องต่อกฎเกณฑ์หรือระเบียบต่าง ๆ ที่ลูกค้าจะต้องปฏิบัติตาม
ภายใต้ต้นทุนที่ยอมรับได้ของลูกค้า ดังนั้น
ผู้ประกอบการแปรรูปผลิตภัณฑ์พลาสติกจึงสามารถมุ่งเน้นไปที่การออกแบบผลิตภัณฑ์และการออกแบบแม่พิมพ์
รวมถึงกรรมวิธีการผลิต เพื่อตอบสนองความต้องการของเจ้าของตราสินค้าได้อย่างเต็มที่
โดยมอบหน้าที่ในการวิเคราะห์และจัดเตรียมวัตถุดิบที่มีคุณสมบัติตามต้องการและสอดคล้องกฎระเบียบที่เกี่ยวข้องให้แก่บริษัท

2.  เม็ดพลาสติกผสมสีหรือสารเติมแต่งแบบสำเร็จรูปหรือเม็ดพลาสติกคอมพาวด์ (Compound)

เม็ดพลาสติกคอมพาวด์ เกิดจากการกระบวนการผลิตเช่นเดียวกับเม็ดพลาสติกแบบมาสเตอร์แบตซ์
แต่มีความเข้มข้นในระดับที่พร้อมนำไปใช้ในการผลิตผลิตภัณฑ์พลาสติกได้ทันทีโดยมิต้องนำไปผสมกับเม็ดพลาสติกอีกในการขึ้นรูปผลิตภัณฑ์พลาสติก
ในปี 2556 บริษัทมีรายได้จากการจำหน่ายคอมพาวด์ เท่ากับ 1.38 ล้านบาท

การใช้วัตถุดิบในรูปแบบของคอมพาวด์ในการผลิตจะให้คุณภาพสีที่ดีที่สุดเมื่อเทียบกับการใช้วัตถุดิบในรูปแบบของมาสเตอร์แบตซ์หรือการใช้วัตถุดิบตั้งต้นแต่ละประเภทมาผสมกันเนื่องจากเม็ดพลาสติกคอมพาวด์นั้นเป็นการหลอมสีให้เข้าเป็นเนื้อเดียวกันกับเม็ดพลาสติกแล้ว
เมื่อลูกค้านำไปขึ้นรูปเป็นผลิตภัณฑ์พลาสติกจึงช่วยป้องกันปัญหาความไม่สม่ำเสมอของการกระจายของสีในเนื้อพลาสติกเหมือนกรณีที่อาจเกิดขึ้นจากการใช้วัตถุดิบในรูปของมาสเตอร์แบตซ์หรือการใช้ผงสี
ซึ่งอาจเกิดปัญหาจากการเลือกใช้เม็ดพลาสติก (Base Resin)
ที่ไม่เหมาะสมหรือเกิดจากการฟุ้งกระจายเมื่อใช้ผงสีเป็นวัตถุดิบตั้งต้นในการผลิต ดังนั้น
การผลิตสินค้าที่ให้ความสำคัญต่อความสม่ำเสมอของสี เช่น ส่วนประกอบยานยนต์
หรือชิ้นส่วนเครื่องใช้ไฟฟ้า ซึ่งมีการแยกว่าจ้างผลิตชิ้นส่วนของแต่ละส่วนประกอบในผู้ผลิตหลาย ๆ
ราย แล้วจึงนำมาประกอบรวมกัน จึงมักใช้คอมพาวด์เป็นวัตถุดิบในการผลิต เพื่อให้ส่วนประกอบต่าง
ๆ เมื่อนำมาประกอบรวมกันแล้วให้สีที่สม่ำเสมอกันนั่นเอง

  2.1.3. สีผสมพลาสติกชนิดผง (Dry Colorants)

นอกจากการผลิตวัตถุดิบสำหรับผลิตภัณฑ์พลาสติกในรูปแบบของเม็ดพลาสติกมาสเตอร์แบตซ์และเม็ดพลาสติกคอมพาวด์แล้ว
บริษัทยังมีการผลิตและจำหน่ายสีผสมพลาสติกชนิดผง (Dry Colorants)
สำหรับให้ลูกค้าของบริษัทนำผงสีดังกล่าวไปใช้ในกระบวนการผลิตสินค้าของตนโดยลูกค้าของบริษัทจะนำผงสีไปเทผสมกับวัตถุดิบตั้งต้นประเภทอื่น
ๆ เช่น เม็ดพลาสติก สารเติมแต่ง และ ฟิลเล่อร์ตามสัดส่วน
เพื่อใช้เป็นวัตถุดิบในกระบวนการขึ้นรูปผลิตภัณฑ์พลาสติก
ผลิตภัณฑ์สีผสมพลาสติกที่บริษัทผลิตและจำหน่ายสามารถแบ่งเป็นกลุ่มหลักได้ดังนี้

1)  สีย้อม (Dye stuff) หมายถึง
    สารสีที่คุณสมบัติในการละลายเป็นเนื้อเดียวกันกับเนื้อของพลาสติก
    ผลิตภัณฑ์พลาสติกที่ใช้สีประเภทนี้ จะมีความใส สามารถมองทะลุเนื้อของพลาสติกได้

2)  ผงสี (Pigment) หมายถึง
    สารสีที่มีคุณสมบัติไม่ละลายเป็นเนื้อเดียวกันกับเนื้อของพลาสติกแต่จะแขวนลอยอยู่ในเนื้อของพลาสติก
    ผลิตภัณฑ์พลาสติกที่ใช้สีประเภทนี้ จึงมีลักษณะทึบแสง ไม่สามารถมองทะลุเนื้อพลาสติกได้

ในการผลิตสีพลาสติกชนิดผง (Dry Colorants) นั้น สามารถใช้สีแต่ละกลุ่มผสมกันภายในกลุ่ม
เช่น สีย้อมผสมสีย้อม หรือผสมกันข้ามกลุ่ม เช่น สีย้อมผสมผงสี
เพื่อให้ได้สีพลาสติกชนิดผงตามต้องการก็ได้ อย่างไรก็ดี ในการเลือกใช้สีผสมพลาสติกนั้น
จะต้องพิจารณาถึงความเหมาะสมของประเภทของเม็ดพลาสติกที่จะใช้เป็นเนื้อพลาสติกด้วย
เนื่องจากสารสีแต่ละประเภทมีคุณสมบัติในการใช้แตกต่างกัน

การเลือกใช้สีของผลิตภัณฑ์พลาสติกนับเป็นปัจจัยสำคัญอย่างหนึ่งด้านการตลาดของสินค้าที่จะชักจูงให้ผู้บริโภคให้ความสนใจต่อผลิตภัณฑ์นั้น
ๆ บริษัทจึงให้ความสำคัญต่อการพัฒนาสีสันใหม่ ๆ อย่างต่อเนื่อง
รวมถึงการให้บริการเทียบสีตามตัวอย่าง (Colour matching)
ทั้งเพื่อจำหน่ายให้แก่ลูกค้าในรูปแบบของสีผสมพลาสติกซึ่งนำไปใช้ในกระบวนการผลิตโดยตรงและการพัฒนาสีสำหรับนำไปใช้ในการผลิตมาสเตอร์แบตซ์ของบริษัท

อย่างไรก็ดี
การควบคุมคุณภาพของผลิตภัณฑ์ที่ใช้ผงสีในการผลิตนั้นสามารถควบคุมได้ยากกว่าการใช้มาสเตอร์แบตซ์หรือคอมพาวด์เนื่องจากผงสีมีลักษณะเป็นผงจึงฟุ้งกระจายได้ง่าย
ดังนั้น การควบคุมสัดส่วนของผงสีให้เป็นไปตามสูตรการผสมที่ต้องการจึงกระทำได้ยาก
ส่งผลให้อาจเกิดความไม่สม่ำเสมอของสีของผลิตภัณฑ์ที่ผลิตในแต่ละครั้ง นอกจากนี้
การใช้ผงสีซึ่งมีคุณสมบัติฟุ้งกระจายนั้น
ยังเพิ่มความยุ่งยากในการทำความสะอาดเครื่องจักรมากกว่าการใช้มาสเตอร์แบตซ์อีกด้วย ดังนั้น
การใช้ผงสีโดยตรงในการผลิตจึงเหมาะกับงานที่ผลิตปริมาณไม่มากและไม่ต้องการความประณีตมากนัก
หรือใช้กับกระบวนการผลิตบางประเภทที่ไม่สามารถใช้วัตถุดิบในรูปแบบของมาสเตอร์แบตซ์หรือคอมพาวด์ได้
เช่น กระบวนการผลิตแบบหมุนเหวี่ยงแม่พิมพ์ (Rotational Molding)
ซึ่งใช้ในการผลิตผลิตภัณฑ์ที่มีขนาดใหญ่และไม่ต้องการความละเอียดมากนักเช่น ถังบำบัด,
ถังน้ำแข็ง, แท็งค์น้ำ หรือ เรือ เป็นต้น

2.2 การตลาดและภาวะการแข่งขัน

2.2.1 คุณลักษณะการตลาด

อุตสาหกรรมพลาสติกในประเทศไทยจัดเป็นอุตสาหกรรมที่มีขนาดใหญ่
และมีความสำคัญต่อระบบเศรษฐกิจของประเทศเป็นอย่างมาก
เนื่องจากเป็นอุตสาหกรรมเชื่อมต่อระหว่างอุตสาหกรรมปิโตรเคมีและอุตสาหกรรมต่อเนื่องมากมาย
อาทิ อุตสาหกรรมบรรจุภัณฑ์ เครื่องใช้ไฟฟ้าและอิเลคทรอนิกส์ ยานยนต์และชิ้นส่วน เครื่องแต่งกาย
เฟอร์นิเจอร์ วัสดุก่อสร้าง เป็นต้น

จากข้อมูลของสำนักงานเศรษฐกิจอุตสาหกรรม กระทรวงอุตสาหกรรมระบุว่า
โรงงานผลิตผลิตภัณฑ์พลาสติกในประเทศไทยมีจำนวนประมาณ 5,000 โรงงาน
ซึ่งส่วนใหญ่เป็นโรงงานขนาดเล็ก มีเพียงร้อยละ 10 เท่านั้นที่เป็นโรงงานขนาดใหญ่
โดยมีส่วนของโครงสร้างต้นทุนในการผลิตประกอบด้วยวัตถุดิบ (เม็ดพลาสติก) ร้อยละ 70
แรงงานร้อยละ 10-15 พลังงานร้อยละ 5 - 8 ที่เหลือเป็นค่าใช้จ่ายอื่น ๆ ร้อยละ 10-15

อย่างไรก็ดี
ประเทศไทยยังคงมีมูลค่าการนำเข้าสูงกว่ามูลค่าการส่งออกโดยส่วนมากเป็นการนำเข้าผลิตภัณฑ์ที่ประเทศไทยไม่สามารถผลิตได้
เช่น ผลิตภัณฑ์ที่มีสิทธิบัตรหรือลิขสิทธิ์
หรือผลิตภัณฑ์ที่มีปริมาณความต้องการใช้ไม่มากพอที่ผู้ประกอบการจะคุ้มต่อลงทุนในสายการผลิต
ประกอบกับการแข็งตัวของค่าเงินบาทในช่วงเวลาที่ผ่านมา
ส่งผลให้ความต้องการนำเข้าสินค้าเพิ่มสูงขึ้น

แนวโน้มอุตสาหกรรมผลิตภัณฑ์พลาสติกในปี 2557
อาจจะมีการชะลอตัวเนื่องจากเสถียรภาพทางการเมืองที่ยังไม่มั่นคง
อีกทั้งสภาวะเศรษฐกิจต่างประเทศที่ยังคงซบเซา
ทำให้ความต้องการในสินค้าอุปโภคบริโภคลดลงอย่างมีนัยยะสำคัญ นอกจากนี้การเปิดเขตการค้าเสรี
(FTA) ทำให้เกิดการแข่งขันจากประเทศในอาเซียนมากขึ้น โดยเฉพาะอินโดนีเซีย และเวียดนาม
ซึ่งอาจส่งผลให้เกิดการแข่งขันที่สูงขึ้น

บริษัทมีการจำหน่ายสินค้าในประเทศเป็นหลัก คิดเป็นสัดส่วนประมาณร้อยละ 83
ของรายได้จากการขายของบริษัทในปี 2556 ซึ่งการจำหน่ายสินค้าในประเทศนั้น
บริษัทจะใช้ช่องทางการจำหน่ายโดยตรงให้แก่ลูกค้าซึ่งได้แก่
ผู้ประกอบการแปรรูปผลิตภัณฑ์พลาสติกต่าง ๆ โดยผ่านเจ้าหน้าที่ฝ่ายการตลาดและเวปไซท์
www.saleecolour.com ของบริษัท
ซึ่งเจ้าหน้าที่ฝ่ายการตลาดจะเป็นผู้ทำหน้าที่ติดต่อลูกค้าเพื่อนำเสนอผลิตภัณฑ์และการให้บริการ
รวมถึงการร่วมกับคู่ค้าในการพัฒนาวัตถุดิบและเทคนิคการผลิต
เพื่อใช้ในการประหยัดต้นทุนและทำการตลาดของลูกค้าของบริษัทด้วย
ปัจจุบันบริษัทยังเพิ่มช่องทางการจัดจำหน่ายโดยการขายผ่านผู้จัดจำหน่ายเม็ดพลาสติกเพื่อเพิ่มศักยภาพในการจัดจำหน่ายให้ครอบคลุมมากยิ่งขึ้น

นอกจากการผลิตและจำหน่ายสินค้าในประเทศแล้ว บริษัทมีการผลิตสินค้าเพื่อการส่งออก
คิดเป็นสัดส่วนประมาณร้อยละ 17 ของรายได้จากการขายของบริษัทในปี 2556
โดยการจำหน่ายสินค้าไปต่างประเทศนั้น
บริษัทจะจำหน่ายให้ตัวแทนจำหน่ายหลากหลายทั้งในทวีปเอเชีย, ยุโรปและ ออสเตรเลีย
ซึ่งตัวแทนจำหน่ายและผู้ค้าส่งดังกล่าว
จะเป็นศูนย์กลางในการกระจายสินค้าของบริษัทในประเทศต่าง ๆ ดังกล่าว
รวมถึงการใช้ช่องทางการจัดจำหน่ายผ่านทางเวปไซท์ของบริษัท นอกจากนี้
ในอนาคตบริษัทยังมีนโยบายที่จะขยายช่องทางการจัดจำหน่ายสู่ประเทศอื่น ๆ ทั้งในทวีปเอเชีย
ยุโรป ออสเตรเลีย และอเมริกาใต้อีกด้วย

  2.2.2 ภาวะการแข่งขัน

ทางบริษัทประเมินภาวะการแข่งขันในอุตสาหกรรมสูงขึ้นทั้งการเพิ่มขึ้นของจำนวนผู้ผลิตกำลังการผลิตในประเทศและสินค้านำเข้าจากต่างประเทศซึ่งมีการนำเข้ามาอย่างต่อเนื่อง
ในอุตสาหกรรมนี้มีผู้ประกอบการทั้งขนาดเล็ก กลางและขนาดใหญ่เป็นจำนวนไม่น้อย
ถึงแม้ว่าการเติบโตในอุตสาหกรรมพลาสติกซึ่งเป็นกลุ่มลูกค้าของทางบริษัทจะมีการเติบโตอย่างต่อเนื่อง
ซึ่งสามารถสนับสนุนการเพิ่มขึ้นของความต้องการสินค้าของทางบริษัทแต่การเพิ่มกำลังการผลิตของผู้ประกอบการในประเทศเพื่อรองรับการแข่งขันที่เพิ่มขึ้นจากการเปิดเขตการค้าเสรีอาเซียน
ยังส่งผลให้เกิดการแข่งขันในตลาดที่สูงเพิ่มขึ้น

บริษัท สาลี่ คัลเล่อร์ จำกัด (มหาชน) และบริษัทย่อยนั้น
มีเป้าหมายสู่การเป็นผู้นำด้านวัตถุดิบสำหรับผลิตภัณฑ์พลาสติก ภายใต้แนวคิด “Compound Values”
ซึ่งมุ่งเน้นการจำหน่ายสินค้าที่หลากหลายและครอบคลุมเพื่อตอบสนองความต้องการของลูกค้าให้ได้มากที่สุด
ทั้งลูกค้าที่มีความต้องการสินค้าแบบทั่วไป (Commodity) เช่น มาสเตอร์แบตซ์ประเภทสีขาว, สีดำ
และฟิลเล่อร์ หรือลูกค้าที่มีความต้องการสินค้าที่มีลักษณะเฉพาะ เช่น มาสเตอร์แบตซ์ประเภทสี
และสารเติมแต่ง นอกจากนี้ บริษัทยังสามารถรองรับคำสั่งซื้อแบบเฉพาะเจาะจงของลูกค้า (Made
To Order) ซึ่งต้องการสินค้าที่หลากหลายประเภทภายใต้คำสั่งซื้อเดียวกันได้อีกด้วย

2.3 การจัดหาวัตถุดิบและผลิตภัณฑ์

2.3.1 บริษัทมีการจัดหาวัตถุดิบทั้งจากในประเทศและต่างประเทศ โดยจะพิจารณาถึงคุณภาพ ต้นทุน
และระยะเวลาส่งมอบเป็นสำคัญ บริษัทมีการนำเข้าวัตถุดิบประเภทที่ไม่สามารถจัดหาได้ในประเทศ
หรือจัดหาได้ในราคาที่ต่ำกว่าในประเทศ นอกจากนี้
บริษัทยังมีนโยบายการนำเข้าวัตถุดิบเพื่อใช้เป็นเครื่องมือในการลดความเสี่ยงจากอัตราแลกเปลี่ยนอีกด้วย
(Natural Hedge)

  สำหรับวัตถุดิบหลักที่ใช้ในการผลิตผลิตภัณฑ์ของบริษัท มีดังต่อไปนี้

1) เม็ดพลาสติก (Resin) นับเป็นวัตถุดิบหลักในการผลิตมาสเตอร์แบตซ์และคอมพาวด์
โดยเฉลี่ยคิดเป็นสัดส่วนประมาณร้อยละ 40 – ร้อยละ 60
ของต้นทุนวัตถุดิบรวมของผลิตภัณฑ์ของบริษัท
เม็ดพลาสติกนั้นสามารถแบ่งออกเป็นประเภทและชนิดต่าง ๆ ที่หลากหลายซึ่งมีคุณสมบัติแตกต่างกันไป
การเลือกใช้เม็ดพลาสติกจะต้องเลือกให้เหมาะสมกับกระบวนการผลิตและวัตถุประสงค์การใช้งานของแต่ละผลิตภัณฑ์
ตัวอย่างประเภทของเม็ดพลาสติกที่บริษัทนำมาใช้เป็นวัตถุดิบหลักได้แก่ LLDPE, HDPE, LDPE,
PP,PVC, GPPS, EVA เป็นต้น ในปี 2556 บริษัทมีมูลค่าการสั่งซื้อเม็ดพลาสติกเท่ากับ 352.98
ล้านบาท หรือคิดเป็นสัดส่วนร้อยละ 51.21 ของมูลค่าการสั่งซื้อวัตถุดิบรวม
โดยบริษัทมีการจัดหาเม็ดพลาสติกจากทั้งผู้ผลิตและผู้จัดจำหน่ายในประเทศและการนำเข้าจากต่างประเทศ
บริษัทมีการนำเข้าเม็ดพลาสติกจากประเทศ ญี่ปุ่น, มาเลเซีย, สิงคโปร์, ซาอุดิอาระเบีย
และเกาหลี

2) สี (Colorants) นับเป็นวัตถุดิบที่สำคัญอีกประเภทหนึ่งของบริษัท
สีที่บริษัทใช้เป็นวัตถุดิบในการผลิตส่วนใหญ่จะอยู่ในรูปของสีชนิดผง ปี 2556 บริษัทมีมูลค่าการสั่งซื้อสี
เท่ากับ 162.18 ล้านบาท หรือคิดเป็นสัดส่วนร้อยละ 23.53 ของมูลค่าการสั่งซื้อวัตถุดิบรวม
โดยบริษัทมีการจัดหาสีจากผู้ผลิตในต่างประเทศโดยผ่านตัวแทนจำหน่ายทั้งในประเทศและต่างประเทศ

3)  ฟิลเล่อร์ (Filler) ใช้สำหรับการผลิตมาสเตอร์แบตซ์หรือคอมพาวด์ประเภทฟิลเล่อร์ ปี
    2556 บริษัทมีมูลค่าการสั่งซื้อฟิลเล่อร์ 74.38 ล้านบาท หรือคิดเป็นสัดส่วนร้อยละ 10.79
    ของมูลค่าการสั่งซื้อวัตถุดิบรวม
    โดยบริษัทมีการจัดหาฟิลเล่อร์จากผู้ผลิตและจัดจำหน่ายในประเทศทั้งหมด

4)  สารเติมแต่ง (Additives)
    ใช้สำหรับการผลิตมาสเตอร์แบตซ์หรือคอมพาวด์ประเภทสารเติมแต่งเป็นหลัก ปี 2556
    บริษัทมีมูลค่าการสั่งซื้อสารเติมแต่ง เท่ากับ 19.17 ล้านบาท หรือคิดเป็นสัดส่วนร้อยละ 2.78
    ของมูลค่าการสั่งซื้อวัตถุดิบรวม
    โดยบริษัทมีการจัดหาสารเติมแต่งจากผู้ผลิตในต่างประเทศโดยผ่านตัวแทนจำหน่ายทั้งในประเทศและต่างประเทศ

5) อื่นๆ เช่น สารช่วยในการกระจายตัวของแม่สี (Dispersing agent),
สารหล่อลื่นในกระบวนการผลิต (Lubricants)
และสารช่วยเพิ่มคุณสมบัติและประสิทธิภาพในกระบวนการผลิต (Processing Aids) เป็นต้น
บริษัทมีการจัดหาวัตถุดิบอื่น ๆ จากผู้จัดจำหน่ายในประเทศ
และมีการนำเข้าจากต่างประเทศสำหรับวัตถุดิบที่ไม่สามารถจัดหาได้ในประเทศไทย
หรือจัดหาได้ในราคาที่ถูกกว่าจากการนำเข้า

ตารางแสดงมูลค่าและสัดส่วนการสั่งซื้อวัตถุดิบในปี 2555 และปี 2556

  -------------- ------------------ --------- ------------------ ---------
  ประเภท         2555                         2556               

                 มูลค่า (ล้านบาท)      ร้อยละ     มูลค่า (ล้านบาท)      ร้อยละ

  เม็ดพลาสติก      230.75             45.52     352.98             51.21

  สี              144.84             28.57     162.18             23.53

  ฟิลเล่อร์         48.99              9.67      74.38              10.79

  สารเติมแต่ง      16.92              3.34      19.17              2.78

  อื่น ๆ           65.47              12.90     80.55              11.69

  รวม            506.97             100.00    689.26             100
  -------------- ------------------ --------- ------------------ ---------

สำหรับนโยบายการสั่งซื้อวัตถุดิบนั้น
บริษัทจะดำเนินการสั่งซื้อวัตถุดิบในปริมาณที่เพียงพอต่อการผลิตในระยะเวลาประมาณ 1 เดือน – 1
เดือนครึ่ง ทั้งนี้ บริษัทมีนโยบายในการสำรองวัตถุดิบคงคลังเพื่อนำมาใช้ในการผลิตเท่านั้น
มิได้มีนโยบายการสำรองวัตถุดิบเพื่อการเก็งกำไรแต่อย่างใด

2.3.2 บริษัทได้ให้ความสำคัญในการดูแลและรักษาสิ่งแวดล้อมเป็นอย่างดี
และได้ให้ความร่วมมือในการปฏิบัติตามกฎระเบียบของหน่วยงานต่าง ๆ มาโดยตลอด
ทางบริษัทได้รับการรับรองมาตรฐาน ISO 14001:2004
เพื่อช่วยลดผลกระทบต่อสิ่งแวดล้อมอันเกิดจากการผลิตของบริษัท
โดยมลภาวะที่เกิดขึ้นจากกระบวนการผลิตของบริษัทได้แก่ ฝุ่นละอองจากวัตถุดิบที่ฟุ้งกระจาย เช่น
ผงสีหรือฝุ่นผงจากฟิลเล่อร์ และกากน้ำมันจากการล้างเครื่องจักร
ในการจัดการกับมลภาวะที่เกิดขึ้นดังกล่าว บริษัทได้ติดตั้ง เครื่องดักฝุ่น (Dust Collector)
ทั่วบริเวณฝ่ายผลิต โดยฝุ่นที่ถูกดักจับไว้ในเครื่องดักฝุ่นจะถูกรวบรวมและส่งมอบให้บริษัท เวส
เซอร์วิส จำกัด นำไปทำลายต่อไป สำหรับกากน้ำมันจากการล้างเครื่องจักรนั้น
บริษัทได้ว่าจ้างบริษัท เวส เซอร์วิส จำกัด เช่นเดียวกันเพื่อกำจัดมลภาวะดังกล่าว โดยในปี 2556
บริษัทมีค่าใช้จ่ายในการกำจัดมลภาวะดังกล่าวเป็นจำนวนเท่ากับ 498,200 บาท

นอกจากนี้
บริษัทยังดำเนินการรักษาระดับความดังของเสียงที่เกิดขึ้นจากกระบวนการผลิตให้อยู่ในระดับที่ปลอดภัยรวมถึงการกำหนดมาตรการสวมใส่อุปกรณ์ป้องกันสำหรับพนักงานที่ปฏิบัติงานบริเวณที่มีระดับเสียงซึ่งอาจก่อให้เกิดอันตรายต่อสุขภาพของพนักงาน
โดยบริษัทได้ว่าจ้างให้ บริษัท เซฟตี้แพลน จำกัด
เข้ามาทำการตรวจสอบและจัดทำรายงานการตรวจวัดคุณลักษณะแวดล้อมในการทำงาน
ระดับความดังของเสียง, ความเข้มของแสง และความร้อนในโรงงานของบริษัทและบริษัทย่อยทุกปี
ส่วนการตรวจวัดสภาพน้ำทิ้ง และมลภาวะทางปล่องมีการจัดทำทุก 6 เดือนโดยในปี 2556
บริษัทมีค่าใช้จ่ายในการดำเนินการดังกล่าว จำนวน 115,500 บาท

ทั้งนี้ตั้งแต่เปิดโรงงานมา
บริษัทไม่มีข้อพิพาทหรือถูกฟ้องร้องเกี่ยวกับการสร้างผลกระทบต่อสิ่งแวดล้อมและไม่เคยได้รับการตักเตือนหรือการปรับจากหน่วยงานของรัฐตามกฎหมายที่บริษัทต้องปฏิบัติตามอันได้แก่
พระราชบัญญัติโรงงาน พ.ศ. 2535 และพระราชบัญญัติส่งเสริมและรักษาสิ่งแวดล้อม พ.ศ. 2535
บริษัทมีระเบียบในการรักษาสิ่งแวดล้อมในการดำเนินผลิตให้เป็นไปตามกฎเกณฑ์ที่สำนักงานเขตกำหนดไว้
โดยกรมโรงงานอุตสาหกรรม กระทรวงอุตสาหกรรม ได้ทำการตรวจสอบสภาพโรงงาน
และสภาพแวดล้อม และสรุปผลการตรวจสอบว่า
บริษัทอยู่ในเกณฑ์มาตรฐานไม่ก่อให้เกิดปัญหาต่อสภาพแวดล้อมแต่อย่างใด
และได้รับการต่ออายุใบอนุญาตโรงงานจากกรมโรงงานอุตสาหกรรมมาโดยตลอดนับตั้งแต่เปิดกิจการ

2.4 งานที่ยังไม่ได้ส่งมอบ

– ไม่มี –

2.  ปัจจัยความเสี่ยง

    1.  ความเสี่ยงจากความผันผวนของราคาวัตถุดิบ

ต้นทุนหลักในการผลิตของบริษัทคือวัตถุดิบ โดยคิดเป็นสัดส่วนประมาณร้อยละ 70
ของต้นทุนการผลิตรวมตลอดช่วงเวลาที่ผ่านมา ทั้งนี้วัตถุดิบหลักที่ใช้ในการผลิตของกลุ่มบริษัท คือ
เม็ดพลาสติกชนิดต่างๆ ตามคำสั่งซื้อของลูกค้า โดยเม็ดพลาสติกคิดเป็นสัดส่วนประมาณร้อยละ 30 –
50ของต้นทุนการผลิตรวมและวัตถุดิบอื่น ๆ คิดเป็นร้อยละ 20 – 40 ของต้นทุนผลิตรวม

โดยส่วนใหญ่แล้วบริษัทจะใช้เม็ดพลาสติกประเภทโพลิเอทิลีนชนิดความหนาแน่นสูง HDPE (High
Density Polyethylene), เม็ดพลาสติกโพลิเอทิลีนชนิดความหนาแน่นต่ำเชิงเส้น LLDPE
(Linear Low Density Polyethylene) และ เม็ดพลาสติกโพลิเอทิลีนชนิดความหนาแน่นต่ำ
LDPE (Low Density Polyethylene) โดยบริษัทมีมูลค่าการสั่งซื้อเม็ดพลาสติก HDPE, LLDPE
และ LDPE ในสัดส่วนประมาณร้อยละ 10, ร้อยละ 25 และร้อยละ 10
ของมูลค่าการสั่งซื้อวัตถุดิบโดยรวม
ซึ่งส่วนใหญ่เป็นการสั่งซื้อจากผู้ผลิตและผู้จัดจำหน่ายภายในประเทศ ทั้งนี้
ราคาของเม็ดพลาสติกจะมีการปรับตัวไปตามอุปสงค์และอุปทานของผู้ผลิตและผู้ใช้ทั่วโลก
รวมถึงราคาน้ำมันดิบซึ่งเป็นวัตถุดิบตั้งต้นในการผลิตเม็ดพลาสติก ดังนั้น
บริษัทจึงอาจได้รับผลกระทบต่อรายได้และอัตรากำไรขั้นต้น
หากบริษัทไม่สามารถปรับราคาขายสินค้าได้ตามต้นทุนของวัตถุดิบที่มีการปรับตัวสูงขึ้นได้ นอกจากนี้
หากราคาเม็ดพลาสติกมีความผันผวนหรือมีแนวโน้มลดลงอย่างต่อเนื่อง
ลูกค้าของบริษัทอาจจะชะลอคำสั่งซื้อในช่วงเวลาดังกล่าวเพื่อรอดูทิศทางของราคาเม็ดพลาสติกซึ่งจะส่งผลต่อการบริหารจัดการด้านการผลิตของบริษัท

ทั้งนี้ เพื่อเป็นการลดความเสี่ยงจากความผันผวนของราคาเม็ดพลาสติก
ที่อาจส่งผลต่อความสามารถในการทำกำไรของบริษัท
ผู้บริหารของบริษัทได้มีการติดตามการเปลี่ยนแปลงของราคาวัตถุดิบอย่างใกล้ชิดเพื่อประเมินสถานการณ์ของตลาด
แนวโน้มของราคาและปริมาณความต้องการใช้ เพื่อนำมาประกอบการพิจารณาสั่งซื้อวัตถุดิบ
และใช้นโยบายการกำหนดราคาขายโดยพิจารณาจากต้นทุนขายของบริษัทควบคู่ไปกับภาวะตลาด
ทั้งนี้เมื่อพิจารณาอัตราความสามารถในการทำกำไรขั้นต้นของบริษัทระหว่างปี 2554 –
ปัจจุบันของกลุ่มบริษัท จะเห็นได้ว่า
กลุ่มบริษัทสามารถรักษาความสามารถในการทำกำไรขั้นต้นได้ที่ระดับประมาณร้อยละ 15 – 20
ตลอดช่วงเวลาที่ผ่านมา และอัตราส่วนดังกล่าวมีแนวโน้มปรับตัวเพิ่มสูงขึ้น
สะท้อนให้เห็นว่าผลกระทบที่กลุ่มบริษัทได้รับจากความผันผวนของราคาวัตถุดิบอยู่ในระดับที่ไม่สูงมากนัก

2.  ความเสี่ยงจากการพึ่งพิงผู้จัดจำหน่ายวัตถุดิบ

ในปี 2555 – 2556 บริษัทมีการสั่งซื้อวัตถุดิบจากผู้จัดจำหน่ายรายใหญ่จำนวน 3 ราย
ซึ่งแต่ละรายมีมูลค่าการสั่งซื้อวัตถุดิบอยู่ระหว่างร้อยละ 10 ถึง ร้อยละ 14
ของยอดซื้อวัตถุดิบรวมของบริษัทและบริษัทย่อย
ซึ่งการสั่งซื้อวัตถุดิบจากผู้จัดจำหน่ายหลักดังกล่าวส่งผลให้บริษัทมีความเสี่ยงจากการพึ่งพิงผู้จัดจำหน่ายดังกล่าวในการจัดหาวัตถุดิบ
หากผู้จัดจำหน่ายดังกล่าวไม่สามารถจัดหาวัตถุดิบได้เพียงพอต่อความต้องการหรือไม่สามารถส่งมอบวัตถุดิบให้แก่บริษัทได้ทันตามความต้องการใช้ของบริษัทและบริษัทไม่สามารถจัดหาจากแหล่งอื่นได้ทันตามแผนการผลิตและการส่งมอบสินค้าให้แก่ลูกค้า
อย่างไรก็ดี ตลอดระยะเวลาที่ผ่านมา
ผู้ผลิตและผู้จัดจำหน่ายวัตถุดิบหลักรายดังกล่าวสามารถจัดหาวัตถุดิบได้ตามคุณภาพและมาตรฐานตรงตามความต้องการของบริษัท
และสามารถส่งมอบสินค้าได้รวดเร็วและทันต่อความต้องการใช้งานของบริษัท อย่างไรก็ตาม
มูลค่าการสั่งซื้อวัตถุดิบจากผู้จัดจำหน่ายแต่ละรายนั้นไม่เกินร้อยละ 30
ของยอดซื้อวัตถุดิบรวมของบริษัท

3.  ความเสี่ยงเกี่ยวกับการเปลี่ยนแปลงกฎหมาย

    1.  มาตรการการเปิดเสรีทางการค้าระหว่างประเทศอาเซียน ( AEC )

ปัจจุบันประเทศไทยมีข้อตกลงการเปิดเสรีทางการค้าเขตภูมิภาคอาเซียน
ในกลุ่มผลิตภัณฑ์พลาสติกซึ่งรวมถึงเม็ดพลาสติก
ซึ่งประเทศไทยได้ตกลงที่จะทยอยลดอัตราภาษีนำเข้าให้เหลือร้อยละ 0 ภายในปี 2553
ให้กับประเทศกลุ่มประเทศอาเซียนดังกล่าว ดังนั้น เมื่อลดอัตราภาษีนำเข้าโดยสมบูรณ์
อาจส่งผลให้มีสินค้าในกลุ่มผลิตภัณฑ์พลาสติกและเม็ดพลาสติกจากกลุ่มประเทศอาเซียนจะเข้ามาขายในประเทศไทยมากขึ้น
ส่งผลให้มีการแข่งขันในอุตสาหกรรมพลาสติกในประเทศเพิ่มขึ้น อย่างไรก็ดี ที่ผ่านมานั้น
ประเทศไทยถือว่าเป็นประเทศที่มีศักยภาพในอุตสาหกรรมพลาสติกในระดับต้น ๆ
ทำให้ผู้บริหารของบริษัทเชื่อมั่นว่า
เนื่องจากในผลิตภัณฑ์มาสเตอร์แบตซ์นั้นเป็นสินค้าที่มีลักษณะเฉพาะในแต่ละคำสั่งซื้อ
การวิจัยและพัฒนาสินค้าร่วมกันนับเป็นปัจจัยสำคัญที่จะทำให้สามารถผลิตสินค้าได้ตรงตามความต้องการของลูกค้า
ซึ่งโดยทั่วไปอาจใช้เวลาในการทดสอบและพัฒนาสินค้าตั้งแต่ 1 สัปดาห์ – 1
เดือนสำหรับแต่ละคำสั่งซื้อ ดังนั้น
บริษัทจึงมีความได้เปรียบคู่แข่งจากต่างประเทศเนื่องจากสามารถตอบสนองต่อข้อกำหนดของลูกค้าและให้บริการได้รวดเร็วกว่า
อีกทั้งบริษัทยังมีความได้เปรียบในเรื่องของการให้บริหารหลังการขาย
ซึ่งบริษัทมีทีมงานผู้เชี่ยวชาญที่พร้อมให้คำปรึกษาแนะนำแก่ลูกค้าของบริษัทเมื่อประสบปัญหาในการนำสินค้าไปใช้ในการผลิตอีกด้วย
บริษัทจึงเชื่อมั่นว่าจะไม่ได้รับผลกระทบจากการเข้ามาของคู่แข่งในต่างประเทศแต่อย่างใด

2.  มาตรการตอบโต้การทุ่มตลาด (Anti dumping)

มาตรการตอบโต้การทุ่มตลาด (Anti dumping) นั้นเป็นมาตรการทางการค้าที่ประเทศผู้นำเข้า
นำมาใช้เพื่อปกป้องอุตสาหกรรมภายในของประเทศตนเองที่ได้รับความเสียหาย
หรือมีแนวโน้มที่จะได้รับความเสียหายจากการทุ่มตลาด
อันเกิดจากการนำเข้าสินค้าจากต่างประเทศในราคาไม่เป็นธรรม
ซึ่งประเทศไทยได้ถูกมาตรการตอบโต้การทุ่มตลาดจากประเทศสหรัฐอเมริกาในปี 2547
และกลุ่มประเทศสหภาพยุโรปในปี 2548 โดยสำหรับประเทศสหรัฐอเมริกานั้น
ปัจจุบันอยู่ในระหว่างการไต่สวนครั้งที่ 5
ส่งผลให้ผู้ส่งออกจากประเทศไทยยังคงต้องถูกเรียกเก็บภาษีในอัตราร้อยละ 22.02 – 122.88
ตามการไต่สวนครั้งที่ 4 ต่อไปจนกว่าผลการไต่สวนใหม่จะออกมาบังคับใช้
สำหรับการส่งออกไปยังกลุ่มประเทศสหภาพยุโรป ประเทศไทยเสียอัตราภาษีร้อยละ 5.10 –
14.30 ซึ่งเป็นอัตรานับเป็นอัตราที่ต่ำกว่าประเทศสาธารณรัฐประชาชนจีน
ซึ่งถูกมาตรการดังกล่าวเช่นเดียวกัน ดังนั้น
บริษัทจึงอาจได้รับผลกระทบจากการที่ลูกค้ารายใหญ่ของบริษัทถูกมาตรการดังกล่าว อย่างไรก็ดี
ลูกค้าของบริษัทได้มีการปรับย้ายฐานการผลิตไปยังประเทศอื่น ๆ
ที่ไม่ถูกบังคับใช้มาตรการการตอบโต้การทุ่มตลาด เช่น ประเทศเวียดนามและประเทศมาเลเซีย
เป็นต้น เพื่อทำการผลิตและส่งออกสินค้าตามปกติ ดังนั้น
ผลกระทบจากมาตรการดังกล่าวจึงส่งผลกระทบต่อลูกค้าของบริษัทในช่วงระยะเวลาหนึ่งเท่านั้น

3.  กฎหมายที่เกี่ยวข้องกับการใช้ถุงพลาสติก

ปัจจุบันในบางประเทศได้มีการออกกฎหมายห้ามใช้ถุงพลาสติกบางประเภท เช่น
ประเทศสาธารณรัฐประชาชนจีนได้มีการออกหมายห้ามการผลิตถุงพลาสติกที่บางกว่า 0.025
มิลลิเมตรและห้ามใช้ถุงดังกล่าวในซุปเปอร์มาร์เกต และร้านค้าต่าง ๆ นอกจากนี้
ยังกำหนดให้ผู้ค้าปลีกเรียกเก็บค่าถุงจากลูกค้าที่ต้องการใช้ถุงพลาสติก,
ประเทศสาธารณรัฐฝรั่งเศสและสาธารณรัฐอิตาลีอยู่ระหว่างการดำเนินการที่จะออกกฎหมายห้ามใช้ถุงที่ไม่สามารถย่อยสลายได้เองตามธรรมชาติตั้งแต่ปี
2553 เป็นต้นไป ดังนั้น
การออกกฎหมายดังกล่าวอาจส่งผลกระทบต่อปริมาณการใช้ถุงพลาสติกในอนาคต
ซึ่งอาจส่งผลกระทบต่อรายได้ของบริษัทในฐานะที่เป็นผู้จำหน่ายวัตถุดิบให้แก่กลุ่มผู้ผลิตถุงพลาสติกได้
อย่างไรก็ดี ผู้บริหารของบริษัทประเมินว่า กฎหมายที่เกี่ยวข้องกับการใช้ถุงพลาสติกดังกล่าว
เป็นเพียงการลดหรือเลิกใช้ถุงพลาสติกบางประเภทซึ่งจะส่งผลให้เกิดการปรับเปลี่ยนประเภทของการใช้ถุงพลาสติกเท่านั้น
ซึ่งในฐานะที่บริษัทเป็นหนึ่งในผู้นำด้านการจัดเตรียมวัตถุดิบให้แก่ผู้ประกอบการแปรรูปผลิตภัณฑ์พลาสติก
การเพิ่มข้อกำหนดหรือกฎเกณฑ์ต่าง ๆ
ที่เกี่ยวข้องกับผลิตภัณฑ์พลาสติกจึงนับเป็นโอกาสของบริษัทในการที่จะเสนอบริการและเข้าไปมีส่วนร่วมในการพัฒนาสินค้ากับผู้ประกอบการผลิตถุงพลาสติกต่าง
ๆ เพื่อให้สามารถปฏิบัติตามข้อกำหนดของประเทศต่าง ๆ ได้มากขึ้น อาทิ
การพัฒนาวัตถุดิบซึ่งทำให้ผลิตถุงพลาสติกที่มีคุณสมบัติตามที่ต้องการ หรือ

การพัฒนาวัตถุดิบเพื่อใช้ผลิตถุงพลาสติกที่สามารถย่อยสลายได้เองตามธรรมชาติ เป็นต้น
โดยในปัจจุบัน บริษัทเป็นหนึ่งในสมาชิกผู้จัดตั้งสมาคมพลาสติกชีวภาพไทย
ซึ่งมีจุดประสงค์เพื่อส่งเสริมและพัฒนาอุตสาหกรรมพลาสติกชีวภาพในประเทศ

4.  ความเสี่ยงจากความผันผวนของอัตราแลกเปลี่ยน

จากการที่บริษัทและบริษัทย่อยมีรายได้ในการจำหน่ายสินค้าส่วนหนึ่งไปยังต่างประเทศ
คิดเป็นมูลค่าประมาณ 100 – 130 ล้านบาทต่อปีในช่วงระหว่างปี 2554 – ปัจจุบัน ดังนั้น
บริษัทจึงมีความเสี่ยงจากความผันผวนของอัตราแลกเปลี่ยน
โดยหากอัตราแลกเปลี่ยนเงินบาทต่อดอลล่าร์สหรัฐฯ มีการแข็งค่าขึ้น
อาจส่งผลให้รายได้ของบริษัทที่แปลงค่ากลับมาเป็นเงินสกุลบาทมีมูลค่าลดลง
ในขณะเดียวกันบริษัทมีการสั่งซื้อวัตถุดิบจากต่างประเทศคิดเป็นมูลค่าประมาณ 80 – 150
ล้านบาทต่อปีในช่วงเวลาเดียวกัน ส่งผลให้บริษัทมีความเสี่ยงจากความผันผวนของอัตราแลกเปลี่ยน
โดยหากอัตราแลกเปลี่ยนเงินบาทต่อดอลล่าร์สหรัฐฯ มีการอ่อนค่าลง
อาจส่งผลให้บริษัทมีต้นทุนการนำเข้าวัตถุดิบที่เพิ่มสูงขึ้นเช่นกัน

อย่างไรก็ดี เนื่องจากบริษัทมีทั้งการนำเข้าและการส่งออกในสกุลเงินต่างประเทศ
ส่งผลให้บริษัทสามารถลดความเสี่ยงจากความผันผวนของอัตราแลกเปลี่ยนได้
โดยผู้บริหารของบริษัทได้มีการติดตามการเปลี่ยนแปลงของอัตราแลกเปลี่ยนและนำไปใช้ในเป็นข้อมูลในการวางแผนการสั่งซื้อและส่งมอบแก่ต่างประเทศเพื่อช่วยลดความเสี่ยงจากอัตราแลกเปลี่ยนดังกล่าว
(Natural Hedge)
และมีนโยบายในการลดความเสี่ยงโดยการทำสัญญาซื้อขายเงินตราต่างประเทศล่วงหน้า (Forward
Contract) สำหรับส่วนที่มิได้ป้องกันความเสี่ยงด้วยการวางแผนการสั่งซื้อ และส่งมอบ (
Natural Hedge )

3.  ทรัพย์สินที่ใช้ในการประกอบธุรกิจ

  4.1 ทรัพย์สินถาวรหลักที่ใช้ในการประกอบธุรกิจ

ณ วันที่ 31 ธันวาคม 2556 บริษัทและบริษัทย่อยมีทรัพย์สินถาวรหลักที่ใช้ในการประกอบธุรกิจ ดังนี้

+--------------------------------+----------+------+-----------------+
| รายการ                         | ลักษณ     | มูลค  | ภาระผูกพัน        |
|                                | ะกรรมสิทธิ์ | ่าสุทธิ |                 |
+================================+==========+======+=================+
| บริษัท                           |          |      |                 |
+--------------------------------+----------+------+-----------------+
| 1. ที่ดินและสิ่งปลูกสร้าง             | เจ้าของ   | 15   | ค้ำประกันสถาบ     |
|                                |          | 4.39 | ันการเงินในประเทศ |
|     1.1 สำนักงานใหญ่และโรงงาน    |          |      |                 |
|                                |          |      |                 |
|           ที่ตั้ง : เลขที่ 858 หมู่ 2  |          |      |                 |
| ซอย 1C/1                       |          |      |                 |
|                                |          |      |                 |
| นิคมอุตสาหกรรมบางปู ต.บางปูใหม่     |          |      |                 |
|                                |          |      |                 |
| อ.เมืองสมุทรปราการ จ.สมุทรปราการ  |          |      |                 |
| 10240                          |          |      |                 |
|                                |          |      |                 |
|          พื้นที่ : ประมาณ 24 ไร่    |          |      |                 |
+--------------------------------+----------+------+-----------------+
| 2. อาคารและส่วนปรับปรุงอาคาร      | เจ้าของ   | 24   | ค้ำประกันสถาบ     |
|                                |          | 2.79 | ันการเงินในประเทศ |
|           ที่ตั้ง : เลขที่ 858 หมู่ 2  |          |      |                 |
| ซอย 1C/1                       |          |      |                 |
|                                |          |      |                 |
| นิคมอุตสาหกรรมบางปู ต.บางปูใหม่     |          |      |                 |
|                                |          |      |                 |
| อ.เมืองสมุทรปราการ จ.สมุทรปราการ  |          |      |                 |
| 10240                          |          |      |                 |
+--------------------------------+----------+------+-----------------+
| 3. เครื่องจักรและอุปกรณ์            | เจ้าของ   | 32   | ค้ำประกันสถาบ     |
|                                |          | 0.22 | ันการเงินในประเทศ |
|                                |          |      | (บางส่วน)        |
+--------------------------------+----------+------+-----------------+
| 4. เครื่องตกแต่งและเครื่องใช้สำนักงาน | เจ้าของ   | 1    | - ไม่มี-          |
|                                |          | 5.83 |                 |
+--------------------------------+----------+------+-----------------+
| 5. ยานพาหนะ                    | เจ้าของ   | 7.26 | ภายใต้สัญญาเช่าซื้อ  |
|                                |          |      |                 |
|                                |          |      | แ               |
|                                |          |      | ละสัญญาเช่าการเงิน |
+--------------------------------+----------+------+-----------------+
| บริษัทย่อย                        | เช่า      | -    | - ไม่มี-          |
|                                |          |      |                 |
| 1. ที่ดินและสิ่งปลูกสร้าง             |          |      |                 |
|                                |          |      |                 |
|     1.1 สำนักงานใหญ่และโรงงาน    |          |      |                 |
|                                |          |      |                 |
|           ที่ตั้ง : เลขที่ 858 หมู่ 2  |          |      |                 |
| ซอย 1C/1                       |          |      |                 |
|                                |          |      |                 |
| นิคมอุตสาหกรรมบางปู ต.บางปูใหม่     |          |      |                 |
|                                |          |      |                 |
| อ.เมืองสมุทรปราการ จ.สมุทรปราการ  |          |      |                 |
| 10240                          |          |      |                 |
|                                |          |      |                 |
|          พื้นที่ : ประมาณ 2,592    |          |      |                 |
| ตร.ม.                          |          |      |                 |
|                                |          |      |                 |
|                                |          |      |                 |
+--------------------------------+----------+------+-----------------+
| 2. อาคารและส่วนปรับปรุงอาคาร      | เจ้าของ   | 0.36 | - ไม่มี-          |
|                                |          |      |                 |
|           ที่ตั้ง : เลขที่ 858 หมู่ 2  |          |      |                 |
| ซอย 1C/1                       |          |      |                 |
|                                |          |      |                 |
| นิคมอุตสาหกรรมบางปู ต.บางปูใหม่     |          |      |                 |
|                                |          |      |                 |
| อ.เมืองสมุทรปราการ จ.สมุทรปราการ  |          |      |                 |
| 10240                          |          |      |                 |
+--------------------------------+----------+------+-----------------+
| 3. เครื่องจักรและอุปกรณ์            | เจ้าของ   | 1    | ค้ำประกันสถาบ     |
|                                |          | 5.47 | ันการเงินในประเทศ |
+--------------------------------+----------+------+-----------------+
|                                |          |      |                 |
+--------------------------------+----------+------+-----------------+
| 4. เครื่องตกแต่งและเครื่องใช้สำนักงาน | เจ้าของ   | 0.01 | - ไม่มี-          |
+--------------------------------+----------+------+-----------------+
| 5. ยานพาหนะ                    | เจ้าของ   | 0.00 | - ไม่มี-          |
+--------------------------------+----------+------+-----------------+

รายละเอียดของสัญญาที่สำคัญ ณ วันที่ 31 ธันวาคม 2556

  ------------------------ ----------- ------------- --------------------------------------------------------------
  สัญญา                     คู่สัญญา       ระยะเวลา      รายละเอียด

  สัญญาแต่งตั้งที่ปรึกษาด้านธุรกิจ   บริษัท วีไอวี   1 ปี สิ้นสุดวันที่   บริษัททำหน้าที่ให้บริการและให้คำแนะนำในการทำธุรกิจด้านต่างประเทศแก่ผู้บริการ
                           อินเตอร์เคม   31 ธันวาคม     โดยคิดค่าบริการรายเดือนในอัตราเดือนละ 115,500 บาท
                           จำกัด        2556          โดยจ่ายชำระเป็นรายเดือน
  ------------------------ ----------- ------------- --------------------------------------------------------------

2.  นโยบายการลงทุนและการบริหารงานในบริษัทย่อย

บริษัทมีนโยบาย เพิ่มประสิทธิภาพในการดำเนินงาน เพิ่มกำลังการผลิต ลดความซ้ำซ้อน
และผลกระทบด้านความเสี่ยงทางธุรกิจ และเพิ่มผลประกอบการอย่างเด่นชัด ณ วันที่ 31 ธันวาคม
2556 บริษัทมีการขยายและเพิ่มเงินลงทุนในบริษัทย่อย 3 บริษัท คือ

1. บริษัท โพลีเมอร์ริท เอเชีย จำกัด ซึ่งบริษัทถือหุ้นร้อยละ 100 ของทุนจดทะเบียนชำระแล้ว
มูลค่า 50 ล้านบาท และได้รับบัตรส่งเสริมการลงทุนจาก BOI
พร้อมสิทธิประโยชน์ทางภาษีเป็นเวลา 8 ปี (2555-2563) ได้เปิดดำเนินการในระหว่างปี 2555
บริษัทย่อยดำเนินการผลิตมาสเตอร์แบตช์ประเภทฟิลเล่อร์ และมาสเตอร์แบตช์ประเภทสีดำ
โดยการเช่าอาคารโรงงาน เครื่องจักร
และคลังสินค้าจากบริษัทเพื่อผลิตและจัดจำหน่ายสินค้าทั้งโดยตรงไปยังกลุ่มลูกค้า Converters
และผ่านไปยังตัวแทนจัดจำหน่าย Distributors มียอดขายรวมทั้งสิ้น 320 ล้านบาทในปี 2556

2. บริษัท คอมโพสิท เอเชีย จำกัด ซึ่งบริษัทถือหุ้นร้อยละ 100 ของทุนจดทะเบียนมูลค่า 15
ล้านบาท รองรับแผนขยายธุรกิจในตลาดผลิตภัณฑ์ประเภทเสริมคุณสมบัติพิเศษ
บริษัทย่อยได้รับบัตรส่งเสริมการลงทุนจาก BOI พร้อมสิทธิประโยชน์ทางภาษีเป็นเวลา 8 ปี
นับจากเริ่มดำเนินธุรกิจ แต่ปัจจุบันยังไม่ได้เปิดดำเนินการ

3. บริษัท โพลี โพลีเมอร์ จำกัด ซึ่งบริษัทถือหุ้นร้อยละ 100 ของทุนจดทะเบียนมูลค่า 15
ล้านบาทรองรับแผนขยายธุรกิจในตลาดผลิตภัณฑ์ประเภทคอมพาวด์พิเศษ
บริษัทย่อยได้รับบัตรส่งเสริมการลงทุนจาก BOI พร้อมสิทธิประโยชน์ทางภาษีเป็นเวลา 8 ปี
นับจากเริ่มดำเนินธุรกิจ แต่ปัจจุบันยังไม่ได้เปิดดำเนินการ

5. ข้อพิพาททางกฎหมาย

  ปัจจุบันบริษัทไม่มีข้อพิพาททางกฎหมายที่มีผลกระทบต่อสินทรัพย์หรือการดำเนินธุรกิจของบริษัท

6. ข้อมูลทั่วไปและข้อมูลสำคัญอื่น

  ชื่อบริษัท บริษัท สาลี่ คัลเล่อร์ จำกัด (มหาชน)

  ชื่อย่อหลักทรัพย์ COLOR

  ที่ตั้ง เลขที่ 858 หมู่ที่ 2 ซอย 1C/1 นิคมอุตสาหกรรมบางปู ตำบลบางปูใหม่
  อำเภอเมืองสมุทรปราการ จังหวัดสมุทรปราการ 10280

  โทรศัพท์ (02) 323-2601-8

  โทรสาร (02) 323-2227-8

  Website www.saleecolour.com

  ประเภทธุรกิจ เม็ดพลาสติกผสมสีและสารเติมแต่งแบบเข้มข้น หรือเม็ดพลาสติกมาสเตอร์แบตซ์
  (Masterbatch), เม็ดพลาสติกผสมสีและสารเติมแต่งสำเร็จรูป หรือเม็ดพลาสติกคอมพาวด์
  (Compound) และสีผสมพลาสติกแบบชนิดผง (Dry Colorants)

  จดทะเบียนเป็นนิติบุคคลตามกฎหมายว่าด้วยบริษัทมหาชนจำกัด เมื่อวันที่ 17 กันยายน 2551

  ทะเบียนเลขที่ บมจ. 0107551000282

นายทะเบียนหลักทรัพย์ บริษัท ศูนย์รับฝากหลักทรัพย์ (ประเทศไทย) จำกัด

ฝ่ายนายทะเบียนหลักทรัพย์

62 อาคารตลาดหลักทรัพย์แห่งประเทศไทย จำกัด

ถนนรัชดาภิเษก แขวงคลองเตย เขตคลองเตย

กรุงเทพมหานคร 10110

โทรศัพท์ (02) 229-2800 โทรสาร (02) 654-5427

ผู้สอบบัญชี

  บริษัท สำนักงานเอินส์ทแอนด์ยัง จำกัด

  193/136 อาคารเลครัชดา รัชดาภิเษก แขวงคลองเตย เขตคลองเตย กทม 10110

นางสาวสุมาลี รีวราบัณฑิต ผู้สอบบัญชีรับอนุญาต เลขที่ 3970

นางสาวทิพวัลย์ นานานุวัฒน์ ผู้สอบบัญชีรับอนุญาต เลขที่ 3459

นางสาววิสสุตา จริยธนากร ผู้สอบบัญชีรับอนุญาต เลขที่ 3853